Diari Oficial de la Generalitat Valenciana


Sumari del DOGV 9674, del 01-09-2023 (2023/9044)

RESOLUCIÓ de 18 de juliol de 2023, del director general de LABORA Servei Valencià d'Ocupació i Formació, per la qual s'aprova la convocatòria per a la concessió de subvencions públiques amb càrrec a l'exercici pressupostari 2023, per a l'execució del programa de formació en capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere, en el marc del Pla de recuperació, transformació i resiliència.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9674

Data del DOGV
:   01-09-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/9044


Data del document
:   18-07-2023

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública
    * desenvolupament rural
    * alfabetització digital

RESOLUCIÓ de 18 de juliol de 2023, del director general de LABORA Servei Valencià d'Ocupació i Formació, per la qual s'aprova la convocatòria per a la concessió de subvencions públiques amb càrrec a l'exercici pressupostari 2023, per a l'execució del programa de formació en capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere, en el marc del Pla de recuperació, transformació i resiliència. [2023/9044]  
L'instrument financer Next Generation EU, aprovat pel Consell Europeu el passat 21 de juliol de 2020, inclou, com a element central, un Mecanisme de recuperació i resiliència (MRR) la finalitat del qual és donar suport a la inversió i les reformes en els estats membres per a aconseguir una recuperació sostenible i resilient, al mateix temps que permetrà una sèrie de reformes basades en la justícia social tant en l'àmbit nacional com en cogovernança amb les comunitats autònomes amb competències transferides.  
L'Acord del Consell de Ministres de 27 d'abril de 2021 va aprovar el Pla de recuperació, transformació i resiliència per a Espanya (en avant, PRTR), de conformitat amb el que estableix per la Decisió d'execució del Consell (Council Implementing Decision-CID), de 13 de juliol de 2021, i d'acord amb el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència.  
El pla esmentat consta de quatre eixos: la transició ecològica, la transformació digital, la cohesió social i territorial i la igualtat de gènere, eixos que orienten les deu polítiques palanca destinades a determinar l'evolució futura del nostre país.  
LABORA, dins de la política palanca VII, «Educació i coneixement, formació contínua i desenvolupament de capacitats», desenvolupa l'actuació que preveu aquesta convocatòria, actuació que se situa dins del component 19, «Pla nacional de capacitats digitals (digital skills)», en la inversió 3, «Capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere», que té per finalitat desenvolupar formació no formal en capacitats digitals demandades per l'àmbit productiu, que milloren l'ocupabilitat futura i impulsen l'emprenedoria digital (en particular, enfortint l'extensió d'empreses emergents de base tecnològica), de dones en desocupació, residents en el món rural.  
  
D'altra banda, la Llei 30/2015, de 9 de setembre, per la qual es regula el Sistema de Formació Professional per a l'ocupació en l'àmbit laboral, preveu en l'article 8 les iniciatives de formació professional per a l'ocupació, entre les quals figura l'oferta formativa per a treballadors desocupats. Així mateix, en regular l'oferta formativa per a treballadors desocupats, l'article 11 assenyala que es podran desenvolupar mitjançant programes específics de les administracions competents per a la formació de persones amb necessitats formatives especials o amb dificultats per a la seua inserció o requalificació professional. Per a atendre aquestes necessitats s'ha previst entre les reformes i les inversions de l'esmentat component 19, Pla nacional de capacitats digitals (digital skills), en la inversió 3, Competències digitals per a l'ocupació, la impartició d'accions formatives en capacitats digitals dirigides al col·lectiu de dones en desocupació, residents en el món rural, atesa la seua especial situació vulnerable en atenció a la bretxa de gènere i les necessitats formatives en les zones en declivi demogràfic.  
  
El Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en el capítol IV del qual es regula l'oferta formativa per a treballadors desocupats. Posteriorment, en compliment del mandat de desenvolupament previst en aquest reial decret, es va dictar l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament.  
D'acord amb la nova distribució de competències en matèria de formació professional per a l'ocupació, paral·lelament a l'Ordre TMS/368/2019, en l'àmbit del Ministeri d'Educació i Formació Professional, el 5 d'octubre de 2022 es va publicar l'Ordre EFP/942/2022, de 23 de setembre, per la qual es regula l'oferta formativa i s'estableixen les bases reguladores per a la concessió de subvencions quan les accions formatives responguen a formació vinculada a certificats de professionalitat.  
Atenent aquesta nova distribució de competències en l'àmbit estatal, aquesta convocatòria, atés que les accions formatives a impartir no estan lligades a l'obtenció de certificats de professionalitat, resulta aplicable l'Ordre TMS/368/2019, de 28 de març.  
L'article 5 de l'Ordre TMS/368/2019, de 28 de març, estableix que el procediment de concessió de subvencions en règim de concurrència competitiva s'iniciarà d'ofici mitjançant una convocatòria pública realitzada per l'òrgan competent de l'administració respectiva, que es publicarà en el diari oficial corresponent.  
A més, es preveu que la concessió i la justificació de la subvenció es realitze a través del règim de mòduls, segons el qual es preveu en els articles 3 i 14 de l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament, d'acord amb els articles 76 a 79 del Reglament de la Llei general de subvencions, aprovat pel Reial decret 887/2006, de 21 de juliol.  
Per a implementar aquest règim de mòduls, s'ha fixat un mòdul específic unitari de 13 euros i únic aplicable a totes les especialitats objecte de formació. Aquest mòdul o cost unitari s'ha establit a través de l'estudi o l'informe tècnic elaborat pel Servei Públic d'Ocupació Estatal i validat per la Intervenció General de l'Estat per al projecte «Millora de les capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere» sobre la base de valors mitjans de mercat estimats per a dur a terme l'activitat o el servei que es desenvoluparà a través de la inversió esmentada.  
Aquestes subvencions es regiran pel que disposen la Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana, i la Llei 38/2003, de 17 de novembre, general de subvencions.  
Com que els fons públics procedeixen del Mecanisme de recuperació i resiliència europeu, serà aplicable a aquesta convocatòria el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència en totes les mesures que ajuden a agilitar-ne i flexibilitzar-ne la tramitació i, en l'àmbit de la Comunitat Valenciana, el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19.  
  
Caldrà ajustar-se igualment al que disposen el Reglament (UE) 2021/241, del Parlament Europeu i del Consell, de 12 de febrer de 2021, i el Reglament (UE, Euratom) 2018/1046, del Parlament Europeu i del Consell, de 18 de juliol de 2018 (Reglament financer).  
Així mateix, les subvencions estaran subjectes, en tot cas, al compliment, l'execució i la realització dels objectius i les fites fixades en el PRTR, i estaran sotmeses a la plena aplicació dels procediments de gestió i control que s'establisquen per al Mecanisme de recuperació i resiliència i la resta de normativa de la Unió Europea aplicable a la gestió, el seguiment i el control que s'establisca per al Pla de recuperació, transformació i resiliència, així com les específiques relatives a la informació i la publicitat, la verificació i altres imposades per la normativa de la Unió Europea, i la seua aplicació serà de compliment obligat. En concret, cal destacar i s'ha tingut en compte l'Ordre HFP/1030/2021, de 29 de setembre, per la qual es configura el sistema de gestió del PRTR.  
  
En compliment del que disposa el PRTR, d'acord amb el Reglament (UE) 2021/241, del Parlament Europeu i del Consell, així com en el que requereix la Decisió d'execució del Consell relativa a l'aprovació de l'avaluació del PRTR d'Espanya, i en particular la Comunicació de la Comissió Guia tècnica sobre l'aplicació del principi de no causar un perjudici significatiu, totes les actuacions finançades que es duran a terme en compliment d'aquesta resolució hauran de respectar el denominat principi de no causar un perjudici significatiu al medi ambient (principi DNSH per les seues sigles en anglés, Do No Significant Harm). Això inclou el compliment de les condicions específiques que preveu el component 20, inversió 1, en la qual s'emmarca.  
  
Aquesta actuació té l'etiqueta «108-Suport al desenvolupament de les capacitats digitals» d'àmbit d'intervenció climàtica, que li assigna un 0 % de coeficient de contribució a objectius climàtics i mediambientals segons reflecteix el document Anàlisi del Pla de recuperació i resiliència d'Espanya, que acompanya la Proposta de decisió d'execució del Consell relativa a l'aprovació de l'avaluació del Pla de recuperació i resiliència d'Espanya, i en la Guia per al disseny i el desenvolupament d'actuacions concordes amb el principi de no causar un perjudici significatiu al medi ambient del PRTR. Així mateix, l'etiquetatge 108 en l'àmbit d'intervenció digital li assigna un 100 % de coeficient de contribució a objectius digitals segons reflecteix l'esmentat document d'anàlisi.  
Mitjançant una resolució del conseller d'Economia Sostenible, Sectors Productius, Comerç i Treball de data 24 de febrer de 2023, es va reobrir la línia de subvenció S8957, Capacitat digital per a l'emprenedoria i desenvolupament rural, amb un import de 5.048.160,00 euros, dins del programa 322.91, MRR. Pla de recuperació, transformació i resiliència, del pressupost de laboraper a l'exercici 2023.  
  
En virtut del que s'ha exposat i d'acord amb el que preveu l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, aquesta Secretaria Autonòmica d'Economia i Ocupació, Direcció General de LABORA Servei Valencià d'Ocupació i Formació, dicta una resolució d'aprovació amb càrrec a l'exercici pressupostari 2023 de la convocatòria de subvencions, en aplicació de l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament, d'acord amb el Consell Valencià de Formació Professional, resolc  
  
  
Primer. Aprovació de la convocatòria i indicació de les bases reguladores de les subvencions  
1. Es convoquen per a l'exercici 2023 subvencions per al desenvolupament en l'àmbit de la Comunitat Valenciana del programa de formació en capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere, en el marc del Pla de recuperació, transformació i resiliència (d'ara en avant, PRTR), d'acord amb l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament, publicada en el BOE número 78, d'1 d'abril de 2019, d'ara en avant l'Ordre de bases.  
  
Segon. Finançament i import de la convocatòria  
Mitjançant aquesta resolució es convoquen ajudes per a la millora de les capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere, objectiu que s'inclou en la inversió 3 del component 19, Competències digitals per a l'ocupació, del PRTR, per la qual cosa les subvencions es finançaran mitjançant els recursos financers derivats de l'Instrument europeu de recuperació (Next Generation EU) a través del Mecanisme de recuperació i resiliència establit pel Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència.  
A la tramitació i la concessió d'aquestes subvencions finançables amb fons europeus, els serà aplicable el que preveu el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del PRTR.  
  
En l'àmbit de la Comunitat Valenciana, serà aplicable el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19. D'acord amb els articles 12 i 13 d'aquest, li és aplicable el règim especial de gestió previst i la tramitació urgent.  
  
Així mateix, les subvencions regulades en aquesta resolució estan subjectes, en tot cas, al compliment, l'execució i la realització de les fites i els objectius fixats en el PRTR, de conformitat amb la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision-CID). Concretament, s'ha assenyalat com a fita de la inversió 3 del component 19 formar 37.800 alumnes.   
A més, estaran sotmeses a la plena aplicació dels mecanismes de gestió i control establits en l'Ordre HFP/1030/2021, de 29 de setembre, per la qual es configura el sistema de gestió del PRTR (BOE 234, 30.09.2021), així com en l'Ordre HFP/1031/2021, de 29 de setembre, per la qual s'estableix el procediment i el format de la informació a proporcionar per les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del PRTR (BOE 234, 30.09.2021), així com l'Ordre HPF/55/2023, de 24 de gener, relativa a l'anàlisi sistemàtica del risc de conflicte d'interessos en els procediments que executen el PRTR. Igualment seran aplicables les normes específiques relatives a la informació i la publicitat, la verificació i altres imposades per la normativa de la Unió Europea, l'aplicació de les quals seran de compliment obligat.  
  
Les subvencions que preveu aquesta convocatòria es finançaran amb càrrec als corresponents fons dotats en el pressupost de LABORA Servei Valencià d'Ocupació i Formació, en el marc de la distribució territorial que realitza l'Estat dels fons europeus del Mecanisme de recuperació i resiliència.  
Els fons disponibles per a l'execució de la subvenció regulada en aquesta convocatòria respectaran el compliment de les obligacions derivades de l'etiquetatge climàtic i digital. Aquesta actuació té assignada l'etiqueta que es correspon amb el camp d'intervenció «108-Suport al desenvolupament de les capacitats digitals» assignat al Programa millora de les capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere, d'acord amb els annexos VI i VII del Reglament UE 2021/241, del Parlament Europeu i del Consell, de 12 de febrer de 2021 pel qual s'estableix el Mecanisme de recuperació i resiliència. En tot cas, no resultaran finançables els projectes que no complisquen l'etiquetatge climàtic i digital establit en el PRTR. El percentatge de contribució ecològica és del 0 % i el de contribució digital és del 100 % (etiqueta 108 - Suport al desenvolupament de les capacitats digitals) de la inversió per a aquesta línia d'actuació.  
Es destinen per a atendre les subvencions destinades a la realització a la Comunitat Valenciana del programa de formació en capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere, en el marc del PRTR, un import global màxim de 5.000.000- €, amb càrrec a la línia de subvenció S8957000 del capítol IV del subprograma 322.91, MRR. Pla de recuperació, transformació i resiliència, del pressupost de LABORA Servei Valencià d'Ocupació i Formació per a l'exercici 2023, amb la següent distribució territorial estimativa:  
  
Alacant: 1.855.430 €  
Castelló: 572.368 €  
València: 2.572.202 €  
Total: 5.000.000 €  
  
La dotació d'aquesta convocatòria pot incrementar-se si concorre algun dels casos que preveu l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, aquest increment queda condicionat a la declaració de disponibilitat del crèdit, que s'haurà de publicar en el Diari Oficial de la Generalitat Valenciana. Aquesta publicitat no implicarà l'obertura de termini per a presentar noves sol·licituds ni l'inici d'un nou còmput de termini per a resoldre.  
Les ajudes a la formació que regula aquesta resolució són compatibles amb el mercat comú, d'acord amb l'article 107, apartat 1, del Tractat de funcionament de la Unió Europea, i queden dispensades de l'obligació de notificació que estableix l'article 108, apartat 3, del tractat, i de comunicar, d'acord amb el que preveu l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reuneixen tots els requisits de l'esmentat article 107.1, ja que no suposen cap avantatge econòmic per a una empresa ni falsegen la competència, i no afecten els intercanvis comercials entre els estats membres.  
  
Tercer. Entitats beneficiàries  
1. Seran beneficiàries de les subvencions les empreses, les entitats privades sense ànim de lucre, les entitats locals i altres organismes públics, les organitzacions sindicals i les organitzacions empresarials amb presència en l'àmbit territorial de la Comunitat Valenciana, inscrites en el corresponent registre d'entitats de formació per a les especialitats formatives objecte de formació.  
2. Les entitats hauran de disposar, en l'àmbit territorial de la Comunitat Valenciana, d'instal·lacions degudament inscrites que els permeten impartir les especialitats sol·licitades, en la data de finalització de presentació del termini de sol·licituds, d'acord amb el que disposa l'Ordre TMS/369/2019, de 28 de març, per la qual es regula el Registre estatal d'entitats de formació del Sistema de Formació Professional per a l'Ocupació en l'àmbit laboral, així com els processos comuns d'acreditació i inscripció de les entitats de formació per a impartir especialitats formatives incloses en el Catàleg d'especialitats formatives.  
  
3. D'acord amb el que preveu l'article 11.3 de l'LGS, les societats civils i les comunitats de béns podran ser beneficiàries de les subvencions que regula aquesta convocatòria, quan tinguen presència en l'àmbit territorial de la Comunitat Valenciana, i hauran de disposar en aquest àmbit d'instal·lacions degudament inscrites i/o acreditades que permeten impartir les accions formatives sol·licitades.  
4. Les entitats hauran de garantir el ple compliment del principi de no causar un perjudici significatiu (principi de do no significant harm-DNSH), d'acord amb el que preveuen el PRTR, la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision-CID) i en el Reglament (UE) 2021/241, del Parlament Europeu i del Consell, de 12 de febrer de 2021 i la seua normativa de desplegament.  
  
Quart. Objectiu  
Aquesta Resolució té per objectiu convocar per a l'exercici 2023 subvencions destinades a la realització a la Comunitat Valenciana del programa de formació en capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere, en el marc del PRTR.  
El programa de formació consisteix en la realització d'accions formatives en capacitats digitals demandades per l'àmbit productiu dirigides a dones prioritàriament desocupades i preferentment residents en municipis despoblats o del món rural, per a millorar-ne l'ocupabilitat futura i impulsar l'emprenedoria digital (en particular, enfortint l'extensió d'empreses emergents de base tecnològica).  
A l'efecte d'aquest programa, s'entendrà per món rural els municipis de la Comunitat Valenciana amb menys de 30.000 mil habitants, i a l'efecte aquests municipis es detallen en l'annex III d'aquesta convocatòria.  
Així mateix, les entitats beneficiàries hauran de realitzar una actuació que contribuïsca a la transició de la seua activitat cap a una economia verda i respectuosa amb el medi ambient. A aquest efecte, hauran d'informar l'inici de l'activitat formativa a les dones participants d'acord amb les instruccions que donarà LABORA Servei Valencià d'Ocupació i Formació.  
  
Cinqué. Accions formatives subvencionables.  
1. Les accions formatives a impartir són les que s'especifiquen en l'annex II d'aquesta convocatòria. Podran consistir en una sola especialitat formativa de 40 hores o diverses especialitats formatives que sumen en conjunt 40 hores de formació. Es tracta d'especialitats no conduents a obtindre certificats de professionalitat.  
2. Les accions formatives s'impartiran en modalitat presencial i hauran de programar-se en grups de dotze alumnes, i no es podrà iniciar l'acció formativa amb un nombre inferior d'alumnes.  
Sobre aquest nombre d'alumnes establit per acció formativa, es podrà incorporar a l'inici de la formació fins a un 25 % més de dones participants per a poder cobrir les possibles baixes que es produïsquen. Aquestes participants addicionals no computaran a l'hora de calcular la quantia a sol·licitar i, si és el cas, per al càlcul de l'import a concedir.  
  
L'horari haurà d'organitzar-se de manera que l'estada de les alumnes al centre formatiu oscil·le entre quatre i sis hores diàries, de dilluns a divendres, ininterrompudament, llevat que la persona que exercisca la direcció del servei territorial de formació per a l'ocupació autoritze un altre horari. En cap cas podrà autoritzar-se un horari inferior a 20 hores setmanals o superior a 8 hores diàries.  
La programació de les accions formatives en una única aula i dia serà com a màxim de dotze hores, i es respectarà dins d'aquesta duració màxima un descans de quinze minuts entre els diferents torns que es puguen programar. Qualsevol duració superior a aquesta requerirà autorització de la persona que exercisca la direcció del servei territorial de formació per a l'ocupació.  
3. Amb la finalitat de facilitar la impartició de les accions formatives, es podrà realitzar, en la duració total o en part, mitjançant aula virtual, i es considerarà en tot cas formació presencial. Així mateix, també podrà dur-se a terme utilitzant un sistema d'impartició bimodal que permeta al docent impartir la formació de manera presencial a una part dels assistents, mentre que una altra la realitza de manera virtual; de manera que una part dels assistents puguen estar en una aula i, simultàniament, una altra part puga participar en la formació en ubicacions diferents, de manera compartida, mitjançant l'aula virtual.  
  
A aquest efecte, de conformitat amb l'article 17.2 de l'Ordre TMS/368/2019, de 28 de març, es considera aula virtual al voltant d'aprenentatge on el tutor-formador i l'alumnat interactuen, de manera concurrent i en temps real, a través d'un sistema de comunicació telemàtic de caràcter síncron que permeta dur a terme un procés d'intercanvi de coneixements, a fi de possibilitar un aprenentatge de les persones que participen en l'aula.  
La impartició de la formació mitjançant aula virtual s'ha d'estructurar i organitzar de manera que es garantisca en tot moment que hi haja connectivitat sincronitzada entre les persones formadores i l'alumnat participant, així com bidireccionalitat en les comunicacions.  
  
Quan la formació es desenvolupe mitjançant aula virtual, aquesta haurà de comptar amb un registre de connexions generat per l'aplicació de l'aula virtual en el qual s'identifiquen, per a cada acció formativa desenvolupada a través d'aquest mitjà, les persones participants en l'aula, així com les seues dates i temps de connexió; igualment, ha de comptar amb un mecanisme que possibilite la connexió, durant el temps de celebració de l'aula, per part dels òrgans de control, a l'efecte de les actuacions de seguiment i control. Quan això no siga possible, la participació es podrà constatar mitjançant una declaració responsable de la persona participant. Aquesta declaració solament es podrà utilitzar en casos puntuals de problemes tècnics, degudament acreditats i que, en tot cas, hauran de ser limitats en el temps.  
Quan es realitze la formació presencial mitjançant aula virtual, o sistema d'impartició bimodal, s'haurà de garantir la transmissió de coneixements i el desenvolupament dels objectius i els continguts previstos en les accions o els grups formatius. Així mateix, les entitats de formació hauran d'advertir aquesta circumstància en les comunicacions d'inici de l'activitat formativa.  
4. La participació de les alumnes en les accions formatives no podrà superar en cap cas les huit hores diàries en qualsevol modalitat.  
  
5. Les dones destinatàries podran participar en diverses accions formatives, sempre que es tracte d'accions diferents i no s'hagen cursat amb anterioritat.  
  
Sisé. Persones destinatàries dels cursos.  
1. Les accions formatives es dirigiran a dones de la Comunitat Valenciana inscrites com a demandants d'ocupació en un servei públic d'ocupació prioritàriament desocupades i preferentment residents en municipis de la Comunitat Valenciana de menys de 30.000 habitants.  
  
També hi podran participar dones de la Comunitat Valenciana ocupades inscrites en millora d'ocupació i dones inscrites que es troben en situació de suspensió de contracte o reducció de jornada a conseqüència d'un expedient de regulació d'ocupació.  
Dins del col·lectiu de dones ocupades, tindran prioritat les que tinguen un contracte temporal o a temps parcial.  
2. La situació laboral de les alumnes en el moment d'incorporar-se a l'acció formativa determinarà la seua condició de persona ocupada o desocupada, igualment a l'efecte de participació en el programa s'atendrà el domicili de residència de les alumnes que conste en la demanda d'ocupació en el moment d'incorporar-se a l'acció formativa.  
  
  
Seté. Compromís de no causar un dany significatiu al medi ambient.  
  
1. Les entitats beneficiàries de les subvencions hauran de garantir el ple compliment del principi de no causar perjudici significatiu (principi de do no significant harm-DNSH) i l'etiquetatge climàtic i digital, d'acord amb el que preveuen el PRTR, en la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision-CID), i el Reglament (UE) 2021/241, del Parlament Europeu i del Consell, de 12 de febrer de 2021, i la seua normativa de desplegament, en particular la Comunicació de la comissió Guia tècnica sobre l'aplicació del principi de no causar un perjudici significatiu, en totes les fases del disseny, en l'execució del projecte i de manera individual per a cada actuació.  
  
2. Les sol·licituds hauran d'acompanyar-se d'una declaració responsable d'adequació al principi de no causar perjudici significatiu (principi de do no significant harm-DNSH), en el sentit establit en l'apartat 6 de l'article 2 del Reglament (UE) 2021/241, del Parlament Europeu i del Consell, de 12 de febrer de 2021.  
3. Les declaracions responsables del principi de no causar un perjudici significatiu (principi de do no significant harm-DNSH) que es realitzen han d'atendre obligatòriament la Comunicació de la Comissió Europea (2021/C 58/01), Guia tècnica sobre l'aplicació del principi de no causar un perjudici significatiu (principi de do no significant harm-DNSH), en virtut del Reglament relatiu al Mecanisme de recuperació i resiliència, segons el model normalitzat disponible en el web de LABORA.  
4. En tot cas, les entitats beneficiàries preveuran mecanismes de verificació del compliment del principi de no causar un perjudici significatiu (principi de do no significant harm-DNSH) i mesures correctores per a assegurar que s'implemente, de la qual cosa deixaran constància en la memòria justificativa de la subvenció.  
  
Huité. Inici del procediment: presentació de sol·licituds i termini.  
  
1. El procediment s'iniciarà d'ofici, mitjançant la publicació íntegra d'aquesta Resolució en la Base de dades nacional de subvencions i en el Diari Oficial de la Generalitat Valenciana, d'acord amb el procediment que estableix la Llei general de subvencions.  
2. Les sol·licituds s'han de presentar telemàticament en un model normalitzat, juntament amb la documentació específica.  
Per a realitzar la presentació telemàtica de les sol·licituds, s'accedirà a la Seu Electrònica de la Generalitat (https://sede.gva.es/va/), des d'on podrà accedir al tràmit presentació de sol·licituds a ajudes de LABORA Servei Valencià d'Ocupació i Formació, o de la pàgina web https://LABORA.gva.es/va/ciutadania, a través de l'enllaç «Sol·licitud Telemàtica». Per a fer-ho, la persona sol·licitant ha de disposar de signatura electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), els dos emesos per la seu electrònica de la Generalitat (https://sede.gva.es/va/inici).  
En el cas que es presente un certificat digital de persona física i que s'actue en representació d'una persona jurídica, cal inscriure's prèviament en el Registre de representacions de caràcter voluntari davant de la Generalitat per a fer tràmits per via telemàtica.  
3. La presentació de la sol·licitud permetrà l'accés, amb el mateix certificat, a la Seu Electrònica de la Generalitat, on es podran consultar els documents presentats i l'estat de tramitació de l'expedient. Així mateix, comportarà l'acceptació per a rebre totes les comunicacions i les notificacions que es realitzen al llarg de la tramitació de l'expedient a través de la Seu Electrònica de la Generalitat.  
4. Cada entitat podrà presentar una única sol·licitud per província, i inclourà per ordre de prioritat totes les accions formatives que l'entitat pretenga desenvolupar en l'àmbit provincial al qual concorre atenent el lloc de residència de les destinatàries de la formació, d'acord amb l'annex II d'aquesta resolució, entenent que es realitza per la totalitat de les hores de l'especialitat o especialitats corresponents.  
  
L'import màxim que podrà sol·licitar cadascuna de les entitats sol·licitants estarà condicionada pels límits següents:  
· 500.000 euros per entitat si concorre en una sola província.  
· 250.000 euros per entitat i província, si concorre a dues províncies.  
  
· 175.000 euros per entitat i província, si concorre a les tres províncies.  
5. Les sol·licituds es podran presentar en el termini de quinze dies hàbils a comptar des de l'endemà de la publicació de la convocatòria en el Diari Oficial de la Generalitat Valenciana.  
  
Nové. Documentació que cal adjuntar a la sol·licitud  
1. D'acord amb el que preveu l'article 11.3 de l'LGS, en el cas de societats civils sense personalitat jurídica i comunitats de béns, caldrà fer constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció que ha d'aplicar cadascun, que tindran, igualment, la consideració de beneficiaris. En qualsevol cas, s'ha de nomenar un representant o apoderat únic de l'agrupació amb poders suficients per a complir les obligacions que, com a beneficiari, corresponen a l'agrupació. No es podrà dissoldre l'agrupació fins que haja transcorregut el termini de prescripció que preveuen els articles 39 i 65 de l'LGS.  
Cadascuna de les persones membres de l'agrupació que es comprometen a efectuar la totalitat o part de les activitats en nom i per compte del primer han d'aportar la documentació que indica l'apartat següent, lletres a, b, c, g i h.  
2. La sol·licitud ha d'incloure la documentació següent, que s'ha d'annexar per mitjans telemàtics, sense perjudici que puga requerir-se en determinades circumstàncies l'exhibició dels documents originals per a acarar-los:  
a) Autorització expressa a LABORA Servei Valencià d'Ocupació i Formació perquè comprove les dades d'identitat de la persona sol·licitant o, en cas que es tracte d'una persona jurídica, del seu representant, de conformitat amb el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. No obstant això, si de la comprovació efectuada resulta alguna discordança amb les dades facilitades per la mateixa persona interessada, l'òrgan instructor estarà facultat per a fer les actuacions que siguen procedents per tal d'aclarir-la. Si la persona sol·licitant no presta el consentiment, haurà d'aportar una còpia del document nacional d'identitat.  
b) Declaració responsable de no trobar-se en cap dels supòsits de l'article 13.2 i 3 de l'LGS, segons el model normalitzat, així com de no ser deutor per resolució ferma de procedència de reintegrament d'acord amb l'article 34.5 de l'LGS.  
Per a subvencions d'import superior a 30.000 euros, quan els sol·licitants siguen únicament subjectes inclosos en l'àmbit d'aplicació de la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials, no podran obtindre la condició de beneficiari les empreses que incomplisquen els terminis de pagament previstos en la llei esmentada. Aquesta circumstància s'acreditarà de la manera que estableix l'article 13.3 bis de la Llei general de subvencions.  
c) Declaració responsable del compliment de la normativa sobre la integració Laboral de persones amb discapacitat o, si és el cas, l'exempció d'aquesta obligació, segons el cual estableix el Decret 279/2004, de 17 de desembre, del Consell.  
d) Declaració responsable relativa d'adequació al principi de no causar mal significatiu (principi de do no significant harm-DNSH), segons el model normalitzat disponible en el web de LABORA, d'acord amb l'article 2.6 del Reglament (UE) 2021/24,1 del Parlament Europeu i del Consell, de 12 de febrer de 2021. D'acord amb el que preveu el resolc seté, aquesta declaració se subjectarà a la Guia tècnica sobre l'aplicació del principi de no causar un perjudici significatiu, segons la Comunicació de la Comissió Europea (2021/C 58/01).  
  
e) Document d'acceptació de la cessió i tractament de dades davant les administracions públiques implicades per a complir el que es preveu en la normativa europea aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals (art. 8.1 d de l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència, model annex IV.B), segons el model normalitzat disponible en el web de LABORA.  
  
f) Declaració responsable relativa al compromís de compliment dels principis transversals que estableix el PRTR i que puguen afectar l'àmbit objectiu de gestió (art. 8.1 e de l'Ordre HFP/1030/2021, de 29 de setembre, per la qual es configura el sistema de gestió del PRTR, model annex IV.C, segons el model normalitzat disponible en el web de LABORA.  
g) Declaració responsable sobre la sol·licitud o la recepció d'altres subvencions, ajudes, ingressos o recursos, provinents de qualsevol altra administració o ens públic o privat, tant nacional com internacional, que tinguen per objecte finançar les activitats subvencionades per a les mateixes persones. En cas de recepció, declaració responsable de l'import i la procedència de les ajudes sol·licitades o percebudes, amb l'especificació de la seua normativa reguladora.  
h) Certificat de situació en el cens d'activitats econòmiques de l'AEAT i documents acreditatius de l'últim abonament de l'Impost d'Activitats Econòmiques (IAE) corresponents a les activitats en alta o declaració responsable de l'exempció o la no subjecció.  
i) D'acord amb el que preveu l'article 22.4 de l'RLGS, la presentació de la sol·licitud de subvenció comportarà l'autorització de l'entitat sol·licitant perquè l'òrgan concedint obtinga de manera directa l'acreditació de les circumstàncies que preveuen els articles 18 i 19 del reglament esmentat a través de certificats telemàtics, i en aquest cas l'entitat sol·licitant no haurà d'aportar el certificat corresponent.  
  
No obstant això, l'entitat sol·licitant podrà denegar expressament el consentiment, per a la qual cosa ha d'aportar els certificats que s'indiquen a continuació, i que tindran un període de validesa de sis mesos a comptar de la data d'expedició, d'acord amb el que estableix l'article 23.3 del reglament esmentat:  
. De l'Agència Estatal d'Administració Tributària, el certificat que acredite que està al corrent de les obligacions tributàries.  
  
. De la Tresoreria General de la Seguretat Social, el certificat que acredite que està al corrent en el compliment de les obligacions.  
  
. De l'Agència Tributària Valenciana (ATV), el certificat acreditatiu que no té deutes de naturalesa tributària amb la Generalitat.  
j) Dades de domiciliació bancària, que es facilitaran segons el procediment establit en l'Ordre 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, per a la qual cosa s'aplicarà el tràmit automatitzat que preveu l'article 5 quan resulte aplicable.  
k) Declaració responsable del coneixement de l'obligació de la concessió de drets i accés necessaris per a garantir que la Comissió, l'Oficina Europea i les autoritats nacionals competents exercisquen les seues competències de control, d'acord amb el que preveuen l'article 22.2 e del Reglament MRR i l'article 129 del Reglament Financer de la UE.  
l) Projecte de les accions formatives sol·licitades segons model normalitzat.  
3. Amb caràcter voluntari, es pot aportar, així mateix, documentació acreditativa dels aspectes que recull l'annex I d'aquesta convocatòria dins del termini de sol·licituds i en els termes que preveu, en relació amb:  
a) La implantació d'un sistema de gestió de la qualitat en vigor, segons l'annex I.  
b) L'experiència en la impartició d'accions formatives corresponents a l'oferta formativa dirigida prioritàriament a persones desocupades per la participació en convocatòries d'ajudes executades en els exercicis 2020 i 2021 per les diferents administracions públiques del Sistema Nacional d'Ocupació (SNO) i l'experiència en la impartició d'accions formatives no finançades amb fons públics autoritzades en els exercicis 2020 i 2021 per les diferents administracions públiques del Sistema Nacional d'Ocupació (SNO), en tots dos casos s'acreditarà mitjançant una declaració responsable de l'entitat i un certificat emés per l'administració pública corresponent de l'SNE segons el model normalitzat disponible en el web de LABORA.  
Respecte de l'experiència en accions corresponents a convocatòries de LABORA Servei Valencià d'Ocupació i Formació o accions formatives no finançades amb fons públics autoritzades per LABORA, no serà necessari aportar cap certificat de l'administració competent, ja que la comprovació la realitzarà LABORA mitjançant una consulta en la seua base de dades i la declaració responsable presentada per l'entitat.  
  
c) Acreditació documental de les accions positives que garantisquen i promoguen la igualtat de dones i homes en els termes de l'annex I:  
  
- Totes les entitats hauran de presentar una declaració responsable sobre l'obligatorietat, legal o no, de disposar d'un pla d'igualtat, atenent el nombre de persones treballadores, en el sentit que regula la Llei orgànica 3/2007, de 22 de març, per a la igualtat efectiva de dones i homes.  
  
- Per a les entitats o els centres que pel nombre de persones treballadores no estan obligats legalment a disposar d'un pla d'igualtat certificat de la inscripció del pla d'igualtat en el registre de convenis i acords col·lectius de treball dependent de la Direcció General de Treball del Ministeri de Treball i Economia Social i de les autoritats Laborals de les comunitats autònomes.  
En el cas que la inscripció del registre estiga en tràmit, presentació del pla d'igualtat aprovat i justificant de la sol·licitud de la inscripció en el registre esmentat.  
Per a les entitats o els centres que pel nombre de persones treballadores estan obligats legalment a disposar d'un pla d'igualtat: presentació del certificat de la inscripció del pla d'igualtat en el registre de convenis i acords col·lectius de treball dependent de la Direcció General de Treball del Ministeri de Treball i Economia Social i de les autoritats Laborals de les comunitats autònomes o, en el cas que la inscripció en el registre estiga en tràmit, presentació del pla d'igualtat aprovat i justificant de la sol·licitud de la inscripció en el registre esmentat, i addicionalment presentaran un certificat oficial de l'autoritat competent de la comunitat autònoma acreditativa de l'atorgament del distintiu o el certificat empresarial en matèria d'igualtat, o com a entitat col·laboradora en igualtat d'oportunitats entre dones i homes, o qualsevol altre anàleg de caràcter oficial.  
  
Es requerirà la presentació d'una declaració responsable sobre la normativa aplicable que regula el reconeixement del distintiu o el certificat, si no consta en el certificat esmentat.  
Si l'entitat disposa d'un pla amb el seu corresponent distintiu o certificat la vigència del qual ha finalitzat, només caldrà presentar el pla i el distintiu expirat i la sol·licitud de tramitació del nou distintiu o certificat, davant de l'organisme competent. Entre l'expiració del pla d'igualtat anterior i la sol·licitud del nou distintiu o certificat empresarial en matèria d'igualtat, o com a entitat col·Laboradora en igualtat d'oportunitats entre dones i homes, no poden haver transcorregut més de sis mesos.  
- Entitats locals: certificat del secretari/ària de l'entitat local del fet que aquesta disposa d'un pla municipal d'igualtat d'oportunitats en l'àmbit extern per a la ciutadania.  
L'aportació de la documentació que recull aquest apartat té caràcter voluntari; per tant, només es valorarà la documentació que adjunte l'entitat en el termini de sol·licitud sense que siga procedent fer requeriments en la fase d'instrucció a l'efecte d'esmenar aquesta documentació en cas que continga errors o siga insuficient per a efectuar la valoració.  
  
  
Desé. Projecte formatiu.  
1. El projecte d'acció formativa, que es presentarà telemàticament segons el model normalitzat, ha de recollir els aspectes següents:  
a) Dades generals de l'acció formativa:  
. Numeral de l'acció formativa i denominació d'acord amb el que preveu l'annex II a aquesta Resolució.  
. Adreça completa del lloc d'impartició, que haurà de coincidir amb el domicili inscrit, el número de cens i la identificació de l'aula on es projecta impartir l'acció formativa.  
. Priorització de les accions.  
. Nombre de persones participants d'acord amb el límit establit en el resolc cinqué.  
b) Personal docent:  
Manifestació expressa que el personal docent proposat compleix els requisits mínims exigits pel programa formatiu de l'especialitat, o de cadascuna de les especialitats que, si és el cas, formen part de l'acció formativa respecte del nivell acadèmic o la titulació, l'experiència professional, si és el cas, i, a més, té una formació metodològica de cent hores com a mínim. L'Administració podrà sol·licitar tota la documentació acreditativa d'aquest perfil que estime convenient.  
c) Desglossament del pressupost necessari per a dur a terme l'acció formativa.  
d) Si és el cas, entitats o organismes que col·laboren en el finançament de l'acció.  
e) Proposta organitzativa.  
Onzé. Instrucció.  
1. Les ajudes es concediran en règim de concurrència competitiva, en els termes que estableix el títol I de la Llei 38/2003, de 17 de novembre, general de subvencions.  
La instrucció del procediment correspondrà a les direccions territorials competents en matèria de formació per a l'ocupació.  
D'acord amb el que preveu l'article 68 de la Llei 39/2015, d'1 d'octubre, del procediment administratiu comú de les administracions públiques, en el cas que la sol·licitud presentada no complisca els requisits exigits o la documentació aportada amb caràcter obligatori continga errors o siga insuficient, l'òrgan instructor requerirà a l'entitat sol·licitant que, en el termini de deu dies, esmene la falta o aporte els documents preceptius, amb la indicació que, si no ho fa, es considerarà que desisteix de la petició, amb una resolució prèvia que es dictarà en els termes que preveu l'article 21 de la mateixa llei.  
  
2. Per a la valoració dels projectes, es constituirà una comissió de valoració, composta per la persona que exercisca la direcció del servei territorial competent en matèria de formació per a l'ocupació corresponent, que el presidirà llevat que designe una persona substituta, i per un mínim de tres i un màxim de nou persones tècniques designades per aquella.  
La designació de les persones membres de la comissió de valoració s'ha d'ajustar als principis de composició i presència equilibrada d'homes i dones, en aplicació de la Llei orgànica 3/2007, de 22 de març, per a la igualtat efectiva d'homes i dones, sempre que siga possible, d'acord amb els recursos humans disponibles.  
A la vista de la documentació que figure en l'expedient i amb la ponderació prèvia dels criteris de valoració que recull l'annex I d'aquesta resolució, emetrà un informe motivat en el qual es concrete el resultat de l'avaluació.  
3. Una vegada fetes les valoracions, s'emetrà una llista provisional de valoració en què quedarà reflectida la puntuació obtinguda en cada ítem de valoració i la puntuació final de cada una de les sol·licituds que compleixen tots els requisits necessaris per a ser beneficiàries d'aquestes subvencions. Aquesta llista es publicarà en la pàgina web de LABORA Servei Valencià d'Ocupació i Formació a fi que puguen realitzar les al·legacions corresponents en el termini de deu dies. Una vegada ateses aquestes al·legacions, la comissió de valoració emetrà les corresponents actes motivades en les quals es concrete el resultat definitiu de la valoració, amb la indicació dels factors o criteris que s'han tingut en compte en la valoració i la seua aplicació concreta en els seus corresponents annexos. Les llistes de valoració annexes a aquestes actes es publicaran en la pàgina web de LABORA Servei Valencià d'Ocupació i Formació i inclouran les puntuacions obtingudes en cada ítem de valoració i la puntuació final obtinguda per les sol·licituds que compleixen tots els requisits necessaris per a ser entitat beneficiària de les subvencions que preveu aquesta convocatòria, sense que s'hi puga al·legar.  
  
4. El resultat de la valoració ha d'estar a disposició del Consell Valencià de Formació Professional.  
5. A la vista de l'expedient i de l'informe de valoració, l'òrgan instructor ha de formular una proposta de resolució, amb la indicació dels criteris tinguts en compte en la valoració i la seua aplicació concreta, així com la seua adequació a l'oferta formativa d'acord amb l'annex II, i de la capacitat de l'entitat per a impartir accions formatives.  
6. En els expedients de despeses vinculades a la convocatòria s'inclourà la formalització per tot el personal que intervé en el procediment de concessió la Declaració d'absència de conflicte d'interessos (DACI), de l'Ordre HFP/1030/2021, de 29 de setembre, per la qual es configura el sistema de gestió del PRTR en línia amb la prevenció del frau.  
  
L'òrgan competent per a la concessió i membres dels òrgans col·legiats de valoració de sol·licituds, en les fases de valoració de sol·licituds i resolució de concessió de les subvencions, manifestaran de manera expressa l'absència o no de conflictes d'interessos o de causa d'abstenció, considerant el que s'estableix tant en l'article 61.3 del Reglament financer de la UE com en l'Ordre HFP/55/2023, de 24 de gener, relativa a l'anàlisi sistemàtica del risc de conflicte d'interessos en els procediments que executen el PRTR així com en l'article 23 de la Llei 40/2015, d'1 d'octubre, de règim jurídic del sector públic. En cas que hi haja un conflicte d'interessos o una causa d'abstenció, la persona afectada haurà d'abstindre's d'intervindre en aquestes actuacions. A aquest efecte, formalitzaran la Declaració d'absència de conflicte d'interessos (DACI) de l'annex I l'Ordre HFP/55/2023, de 24 de gener.  
  
D'acord amb l'esmentada ordre l'anàlisi de risc de conflicte d'interés es realitzarà respecte del 100 % de les sol·licituds.  
S'habiliten els òrgans de concessió de subvencions a sol·licitar als participants en els procediments la informació de la seua titularitat real, sempre que l'AEAT no dispose de la informació de titularitats reals de l'entitat sol·licitant objecte de consulta. Aquesta informació s'ha d'aportar a l'òrgan de concessió de subvencions en el termini de cinc dies hàbils des que es formule la sol·licitud d'informació. La falta o el lliurament d'aquesta informació en el termini assenyalat serà motiu d'exclusió del procediment en el qual estiga participant.  
  
  
Dotzé. Resolució: termini, notificació i recursos  
1. Vista la proposta de l'òrgan instructor, la direcció general competent en matèria de formació professional per a l'ocupació ha de dictar la resolució que siga procedent per delegació de la Direcció General de LABORA Servei Valencià d'Ocupació i Formació.  
2. El termini per a resoldre i notificar la resolució serà de sis mesos, a comptar des de l'endemà de la finalització del termini de presentació de sol·licituds. Una vegada transcorregut aquest termini sense que s'haja dictat cap resolució expressa, la sol·licitud s'entendrà desestimada per silenci administratiu.  
Si la resolució és de concessió, s'identificarà el finançament pel marc del Mecanisme de recuperació i resiliència.  
3. Els expedients es resoldran per ordre de més a menys puntuació fins a esgotar el crèdit disponible, dins de cada província segons el crèdit assignat d'acord amb el que estableix el resolc segon i atenent els límits establits dels imports màxims a sol·licitar d'acord amb el resolc huité, apartat segon.  
4. En cas de renúncia d'alguna de les entitats beneficiàries el crèdit pressupostari no aplicat podrà concedir-se, sense necessitat d'una nova convocatòria, a les sol·licituds d'entitats sol·licitants següents a aquella, per ordre de la puntuació obtinguda en la província corresponent sempre que no conste que hagen renunciat a alguna subvenció concedida en aquesta convocatòria amb anterioritat a la data d'una nova proposta de concessió en la qual estiga inclosa de nou.  
Únicament es proposarà la concessió a entitats que hagen renunciat a alguna subvenció concedida en aquesta convocatòria en el cas que no hi haja altres sol·licituds valorades positivament per al numeral renunciat, i la concessió es farà en fase provincial.  
5. Una vegada haja recaigut la resolució de concessió, el beneficiari podrà sol·licitar-ne la modificació d'acord amb el que estableix l'article 11.3 de l'Ordre TMS/368/2019. En cap cas la modificació podrà afectar les obligacions imposades per la normativa comunitària, especialment quan supose incompliment de fites o objectius establits en la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision-CID) o el seu termini d'execució.  
6. LABORA Servei Valencià d'Ocupació i Formació, en qualitat d'entitat executora per ser perceptora de fons del Pla de recuperació transformació i resiliència, ha elaborat un Pla de mesures antifrau en compliment de l'article 6 de l'Ordre ministerial WSU 2152/2021, de 29 de setembre, per la qual es configura el sistema de gestió del PRTR, amb la finalitat de reforçar els mecanismes de prevenció, detecció, correcció i persecució del frau, la corrupció i els conflictes d'interessos.  
  
7. Les resolucions recollides en aquest resolc esgoten la via administrativa i contra aquestes es pot interposar un recurs potestatiu de reposició davant d'aquest mateix òrgan en el termini d'un mes a partir de l'endemà de la notificació de la resolució, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu, de conformitat amb el que s'estableix en l'article 8, apartat 3, així com en l'article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime pertinent.  
  
Tretzé. Mitjà de notificació o publicació dels tràmits que cal formalitzar en el procediment  
1. Les notificacions es practicaran per mitjans electrònics i, d'acord amb el que preveu l'article 41.1, paràgraf tercer, de la Llei 39/2015, d'1 d'octubre, del procediment administratiu comú de les administracions públiques, seran vàlides sempre que permeten deixar constància del seu enviament o la posada a la disposició, de la recepció o l'accés per part de l'interessat o el seu representant, de les dates i les hores, del contingut íntegre, i de la identitat fidedigna del remitent i el destinatari d'aquesta. L'acreditació de la notificació efectuada s'incorporarà a l'expedient.  
Si per raons tècniques o de qualsevol altra índole la notificació electrònica no és possible, s'ha de practicar per mitjà de correu certificat.  
2. D'acord amb el que preveu l'article 73 de la Llei 39/2015, d'1 d'octubre, del procediment administratiu comú de les administracions públiques, en qualsevol moment del procediment, si l'Administració considera que algun dels actes dels interessats no reuneix els requisits necessaris, ho posarà en coneixement de l'autor i li concedirà un termini de deu dies per a formalitzar-lo.  
En el cas dels interessats que no atenguen el requeriment, es podrà declarar que perden el dret al tràmit corresponent. No obstant això, s'admetrà l'actuació de l'interessat i produirà efectes legals, si es produeix abans o dins del dia en què es notifique la resolució en la qual es considere que el termini ha transcorregut.  
  
Catorzé. Sol·licitud de bestreta i ingrés de romanents  
D'acord amb el que preveu l'article 6.6 de la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, es preveuen lliuraments de fons amb caràcter previ a l'inici de l'activitat formativa de fins al 25 % de l'import concedit. Igualment, es preveu el pagament de fins a un 35 % addicional una vegada s'acredite l'inici de l'activitat formativa, per a la qual cosa es podran formalitzar les sol·licituds en els models normalitzats que es facilitaran a l'efecte i que comprendran les opcions següents:  
  
a) Sol·licitar, abans de l'inici de l'activitat formativa, la bestreta de fins al 25 % de la subvenció concedida i, en la mateixa sol·licitud, la bestreta de fins al 35 % addicional, amb caràcter condicionat a l'acreditació de l'inici de l'activitat formativa.  
b) Sol·licitar, abans de l'inici de l'activitat formativa, la bestreta de fins al 25 % de la subvenció concedida i, si és el cas, amb caràcter addicional a la sol·licitud anterior, presentar una nova sol·licitud en el termini d'un mes a partir de l'inici de l'activitat formativa de fins al 35 % de la subvenció concedida.  
Així mateix, l'entitat beneficiària pot sol·licitar una única bestreta de fins al 60 % de l'import concedit una vegada acreditat l'inici de l'activitat formativa.  
Llevat que l'entitat beneficiària estiga exempta d'aquesta obligació, d'acord amb la normativa vigent, caldrà presentar un aval bancari per un import igual a la quantitat que s'ha d'anticipar. L'entitat beneficiària ha de depositar la garantia en la corresponent direcció territorial de la conselleria competent en matèria d'hisenda. Una vegada obtinguda la carta de pagament acreditativa del depòsit, l'ha de presentar l'entitat beneficiària en la corresponent direcció territorial competent en matèria de formació professional per a l'ocupació com a requisit previ i indispensable per al pagament anticipat.  
Les garanties es cancel·laran per acord de l'òrgan concedint en els casos següents:  
1. Una vegada comprovada de conformitat la justificació adequada de la bestreta.  
2. Quan s'hagen reintegrat les quantitats anticipades.  
D'acord amb el que preveu l'article 19.5 de la Llei general de subvencions, els rendiments financers que es generen pels fons lliurats a les entitats beneficiàries no incrementaran l'import de la subvenció concedida, per l'escassa quantia d'aquests i la dificultat d'aplicar-los a les activitats subvencionades i del seu seguiment i control.  
  
Amb caràcter previ al cobrament, l'entitat beneficiària ha d'acreditar, per mitjà d'una declaració responsable, que està al corrent de les obligacions per reintegrament de subvencions, en virtut del que preveu l'article 34.5 de la Llei 38/2003, de 17 de novembre, general de subvencions.  
De conformitat amb el que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, quan l'entitat beneficiària de la subvenció siga una entitat local, com a requisit previ al pagament haurà d'acreditar-se que està al corrent en el compliment de l'obligació de rendició de comptes anuals davant de la Sindicatura de Comptes de la Comunitat Valenciana.  
Dins del termini de justificació que disposa aquesta convocatòria, l'entitat haurà d'ingressar els romanents no aplicats en el compte número ES97-2420-3815-53-5014405867, del Banco Santander, a favor de LABORA Servei Valencià d'Ocupació i Formació, i acreditar-ho davant del mateix òrgan identificant el número d'expedient.  
  
La resta de bestretes i/o pagaments que haja de realitzar l'Administració es faran efectius en el termini màxim de tres mesos, a comptar de la presentació per l'entitat beneficiària de la documentació requerida per a sol·licitar aquesta bestreta, o de sis mesos des de la presentació de la justificació.  
  
Quinzé. Termini d'inici i finalització de les accions formatives.  
  
Els cursos hauran d'iniciar-se en el termini de dos mesos des de la data de notificació de la resolució, llevat que per estar impartint formació les aules no es troben disponibles, i en aquest cas el termini es comptarà a partir del moment en què finalitzen les accions formatives referides, data que s'haurà de comunicar al personal tècnic de formació, i finalitzaran, amb caràcter general, abans del 31 de juliol de 2024.  
  
Setzé. Selecció de les alumnes  
1. L'entitat beneficiària realitzarà la preselecció de l'alumnat desocupat d'acord amb les instruccions de la Direcció General que es publicaran en el web de LABORA.  
2. L'entitat beneficiària haurà de comptar amb personal tècnic, propi o extern, adequat per a la selecció de les alumnes.  
3. Una vegada finalitzat el procés de selecció, s'alçarà acta, que han de signar la persona responsable del procés i el representant legal de l'entitat beneficiària, i hi hauran de constar les dades següents: les dones preseleccionades, presentades a les proves amb el seu resultat, seleccionades i reserves.  
S'inclourà una manifestació expressa que les dones candidates seleccionades compleixen els requisits formatius i professionals per a cursar amb aprofitament l'acció formativa, en els termes previstos en els programes formatius de les especialitats. De totes aquestes incidències cal deixar constància en l'acta esmentada. Les sol·licituds de participació de les alumnes i la documentació relativa al procés de selecció les han de custodiar les entitats beneficiàries, que les posaran a disposició de l'Administració quan aquesta ho requerisca.  
4. En tot cas, l'entitat beneficiària és la responsable de seleccionar les persones participants i de comprovar que disposen dels requisits d'accés per a dur a terme l'acció formativa en funció dels requeriments d'aquesta.  
  
Desseté. Obligacions de les dones participants i causes d'exclusió.  
  
1. Les dones que participen en les accions formatives que s'oferisquen hauran de figurar inscrites a l'inici de la formació en els serveis públics d'ocupació. En el cas que l'entitat incorpore al procés de la selecció dones que no hagen sigut preseleccionades per l'Espai LABORA, igualment hauran d'estar inscrites prèviament en els serveis públics d'ocupació i haver presentat la sol·licitud corresponent en l'entitat.  
  
2. Les alumnes estan obligades a:  
a) Assistir a les classes de manera regular i contínua i seguir amb aprofitament l'acció formativa.  
b) No simultaniejar cursos de formació per a l'ocupació de caràcter presencial quan superen les quaranta hores setmanals, encara que hi haja compatibilitat horària o, si el nombre d'hores és inferior, no hi haja compatibilitat horària.  
c) Autoritzar LABORA Servei Valencià d'Ocupació i Formació a consultar i recaptar dades educatives, formatives, de vida laboral i altres que resulten necessàries amb la finalitat d'avaluar l'actuació.  
  
3. Seran causes d'exclusió de les alumnes:  
a) La falta d'aprofitament o l'obstaculització del desenvolupament normal del curs, amb el vistiplau previ del personal tècnic de formació.  
  
b) Simultaniejar cursos de formació per a l'ocupació quan superen les quaranta hores setmanals o, si el nombre d'hores és inferior, no hi haja compatibilitat horària en els termes de l'apartat 2 d'aquest resolc. En aquest cas, l'exclusió s'aplicarà als cursos als quals s'haja incorporat més recentment.  
c) No presentar l'autorització per a consultar i recaptar dades educatives, formatives, de vida laboral i altres que resulten necessàries per a avaluar l'actuació o revocar aquesta autorització una vegada presentada.  
  
d) Incórrer en més de tres faltes d'assistència no justificades. L'entitat que impartisca l'acció formativa ha de fer efectiva la baixa de la dona participant el dia lectiu següent al de la comissió de les faltes esmentades.  
  
Dihuité. Quantia de la subvenció  
1. La quantia de la subvenció es determina mitjançant el producte del nombre d'hores pel nombre d'alumnes sol·licitades i per l'import del corresponent mòdul econòmic unitari específic.  
2. Per a fixar la quantia de la subvenció, s'aplica el mòdul econòmic unitari específic (cost per participant i hora de formació) de 13 euros, aplicable per a totes les especialitats formatives.   
De conformitat amb l'article 76. c del Reglament general de subvencions, aquest mòdul específic o cost unitari s'ha establit a través de l'estudi o l'informe tècnic elaborat pel Servei Públic d'Ocupació Estatal i validat per la Intervenció General Estat per al projecte «Millora de les capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere» del PRTR, sobre la base de valors mitjans de mercat estimats per a dur a terme l'activitat o servei que es desenvoluparà a través de la inversió esmentada.  
  
  
  
Denové. Subcontractació  
D'acord amb el que preveu l'article 19.3 del Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, la impartició de les accions formatives l'han de dur a terme entitats de formació acreditades. Aquestes entitats no podran subcontractar amb tercers l'execució de l'activitat formativa que se'ls haja adjudicat. A aquest efecte, la contractació per part de l'entitat adjudicatària del personal docent per a la impartició de la formació no es considerarà subcontractació. Per contractació de personal docent s'entén exclusivament la contractació de persones físiques.  
  
  
Vinté. Despeses subvencionables  
1. Les despeses subvencionables es regeixen pel que disposa l'article 31 de la Llei 38/2003, de 17 de novembre.  
2. Es considerarà despesa realitzada la que s'haja pagat efectivament abans que finalitze el període de justificació.  
3. Es consideren despeses subvencionables les que, de manera indubtable, estiguen relacionades amb l'activitat objecte de la subvenció, resulten estrictament necessàries per a l'execució de les activitats i s'hagen produït durant el període d'execució establit per a realitzar l'activitat objecte de l'ajuda. Només es consideren despeses subvencionables les efectuades a partir de la concessió de la subvenció. Sense perjudici d'això, es poden imputar com a despeses subvencionables els costos indirectes corresponents a l'elaboració i la presentació del programa de formació des de la data de publicació de la convocatòria respectiva i les d'elaboració i la presentació de la justificació de la subvenció rebuda fins al moment de la presentació.  
4. Amb caràcter general, són susceptibles de finançament les despeses següents:  
a) Costos directes de l'activitat formativa:  
1r. Les retribucions del personal formador i tutor formador intern i extern.  
També es podran incloure les retribucions del personal que, sense ser formador o tutor-formador de l'acció formativa, fa tasques de suport tècnic relacionades directament amb el procés d'aprenentatge, assessorament i orientació a les alumnes, fins a un màxim del 10 % de l'import de la subvenció concedida.  
El personal de suport tècnic esmentat ha de dur a terme accions com ara diagnòstic individualitzat i elaboració del perfil, disseny d'itinerari personalitzat, assessorament per a la definició del currículum i cerca activa d'ocupació i altres que afavorisquen l'ocupabilitat o la utilització dels serveis de LABORA Servei Valencià d'Ocupació i Formació.  
  
S'hi poden incloure salaris, assegurances socials, dietes i despeses de locomoció, en el cas de contractació laboral, i despeses de contractació, en el cas de contracte de serveis, i, en general, tots els costos imputables en l'exercici de les activitats de preparació, impartició, tutoria i avaluació a les persones participants de les activitats formatives.  
  
En tot cas s'observarà el que disposen els convenis, els estatuts o els reglaments reguladors de les retribucions, les obligacions i els drets de cada tipus de personal les despeses del qual puguen imputar-se.  
Aquestes despeses s'han de presentar degudament desglossades per hores dedicades a l'activitat que s'imputen.  
2n. Les despeses d'amortització d'equips didàctics i plataformes tecnològiques, calculades amb criteris d'amortització acceptats en les normes de comptabilitat, així com el lloguer o l'arrendament financer d'aquests, excloent-ne els interessos, generats en l'execució de les activitats formatives.  
Aquestes despeses s'han de presentar degudament desglossades per activitat formativa i s'han d'imputar pel nombre de participants en el cas d'ús individual dels equips o plataformes.  
3r. Despeses de mitjans didàctics i/o adquisició de materials didàctics, així com les despeses en béns consumibles utilitzats en la realització de les activitats formatives, incloent-hi el material de protecció i seguretat. En cas de formació mitjançant aula virtual, els costos imputables als sistemes de comunicació telemàtics utilitzats entre formadors i participants.  
Aquestes despeses s'han de presentar degudament desglossades per activitat formativa i s'han d'imputar pel nombre de participants en el cas d'ús individual dels equips o plataformes.  
4t. Les despeses de lloguer, arrendament financer, excloent-ne els interessos, o amortització de les aules, els tallers i altres superfícies utilitzades en el desenvolupament de la formació.  
Aquestes despeses s'han de presentar degudament desglossades per activitat formativa i s'han d'imputar pel període de duració de l'acció, tenint en compte els espais i/o els mitjans utilitzats.  
Les despeses d'amortització s'han de calcular segons les normes de comptabilitat generalment acceptades, entre les quals és aplicable el mètode d'amortització segons les taules aprovades pel Reglament de l'Impost de Societats.  
5é. Despeses d'assegurança d'accidents i responsabilitat civil de les persones participants, d'acord amb el que disposa l'article 6 del Reial decret 694/2017, de 3 de juliol.  
Aquestes despeses s'han de presentar desglossades per activitat formativa i la seua imputació s'ha de fer pel nombre de persones participants.  
6é. Els costos d'avaluació de la qualitat de la formació. Aquesta mena de despeses només serà subvencionable si s'ha especificat expressament en el projecte que s'adjunta a la sol·licitud de l'acció formativa i en els mateixos termes. Aquesta activitat, que no pot exercir personal que haja impartit docència en la mateixa acció formativa, l'ha de desenvolupar personal titulat universitari en Psicologia, Pedagogia o Sociologia, i/o personal amb experiència demostrada en aquestes funcions. Per aquest subconcepte, s'admetrà com a màxim el 5 % de la subvenció concedida.  
7é. Despeses de publicitat i difusió de les activitats formatives i de captació i selecció de les alumnes quan es faça a través de mitjans impresos o en la pàgina web de l'entitat.  
Aquesta publicitat està subjecta a l'obligació de comunicació prèvia.  
Per a utilitzar altres mitjans, serà necessària l'autorització prèvia per a comprovar que s'adeqüen a la normativa aplicable.  
Aquestes despeses hauran de presentar-se desglossades degudament per acció formativa.  
b) Costos indirectes de l'activitat formativa:  
1r. Els costos de personal de suport, tant intern com extern, i tots els necessaris per a la gestió i l'execució de l'activitat formativa.  
  
2n. Les despeses financeres relacionades directament amb l'activitat subvencionada i que resulten indispensables per a l'adequada preparació o execució d'aquesta. No seran subvencionables els interessos deutors dels comptes bancaris.  
3r. Altres costos: llum, aigua, calefacció, telefonia, connexió telemàtica, missatgeria, correu, neteja i vigilància i altres costos, sempre que estiguen associats a l'execució de l'activitat formativa. No s'hi poden incloure les despeses de reparació d'instal·lacions o equips.  
5. De conformitat amb l'article 31.9 de la Llei 38/2003, de 17 de novembre, aquests costos han de ser imputats, per l'entitat beneficiària, a l'activitat subvencionada, en la part que corresponga raonablement d'acord amb els principis i les normes de comptabilitat generalment admesos i, en tot cas, en la mesura que aquests costos corresponguen al període en què l'activitat es du a terme efectivament.  
La suma dels costos indirectes no podrà superar el 10 % de l'import resultant de l'autoliquidació revisada una vegada deduïdes les minoracions i per justificació insuficient, si és el cas.  
En el cas que els costos indirectes superen aquest límit del 10 %, l'import de l'excés es minorarà de la quantia de la subvenció revisada efectivament.  
6. En tot cas, els costos subvencionables han de respondre a despeses reals, efectivament realitzades, pagades i acreditades mitjançant factures o documents comptables de valor probatori equivalent i justificar-se d'acord amb el que estableix aquesta convocatòria.  
7. No seran subvencionables els projectes que no respecten plenament les normes i les prioritats de la Unió Europea en matèria climàtica i mediambiental i el principi de no causar un perjudici significatiu en el sentit de l'article 17 del Reglament (UE) 2020/852, del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles i pel qual es modifica el Reglament (UE) 2019/2088. Així mateix, no seran subvencionables els projectes contraris als interessos financers de la Unió Europea.  
8. D'acord amb el que estableixen l'article 7 de la Llei 31/2022, de 23 de desembre, de pressupostos generals de l'Estat per a l'any 2023, i l'article 37 del Reial Decret llei 36/2020, de 30 de desembre, el finançament corresponent a aquestes ajudes està legalment afectat a finançar els projectes o les línies d'acció que s'integren dins del Pla de recuperació.  
  
  
Vint-i-uné. Criteris generals aplicables a la justificació i el pagament de la subvenció  
1. La justificació i el pagament de la subvenció s'han de fer efectius en finalitzar l'acció subvencionada. Les subvencions concedides a l'empara d'aquesta convocatòria s'han de justificar i liquidar mitjançant un sistema de mòduls econòmics, d'acord amb el que preveuen els articles 76 a 79 del Reglament de la Llei general de subvencions, aprovat pel Reial decret 887/2006, de 21 de juliol, i l'article 7 de la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, i l'article 14.3 de l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament.  
Per a implementar aquest règim de mòduls, s'ha fixat un mòdul específic unitari de 13 euros per persona i hora de formació. Aquest mòdul o cost unitari s'ha establit a través de l'estudi o l'informe tècnic elaborat pel Servei Públic d'Ocupació Estatal i validat per la Intervenció General de l'Estat per al projecte «Millora de les capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere» sobre la base de valors mitjans de mercat estimats per a dur a terme l'activitat o el servei que es desenvoluparà a través de la inversió esmentada.  
  
2. L'entitat beneficiària haurà de presentar la justificació de la subvenció en el termini màxim d'un mes des de la data de finalització de l'acció formativa subvencionada.  
3. Una vegada presentada la documentació justificativa, el servei territorial de formació professional per a l'ocupació efectuarà la comprovació tecnicoeconòmica corresponent, en els termes descrits en el resolc següent. Si la documentació presentada és insuficient per a considerar correctament justificada la subvenció concedida, l'òrgan esmentat posarà en coneixement dels beneficiaris les insuficiències observades perquè s'esmenen en el termini de deu dies.  
  
4. Si com a resultat d'aquesta comprovació es dedueix que s'han incomplit, totalment o parcialment, els requisits establits en la normativa aplicable per a justificar la subvenció o els fins per als quals s'ha concedit, s'ha de comunicar aquesta circumstància a l'entitat interessada juntament amb els resultats de la comprovació tecnicoeconòmica, i s'iniciarà el procediment per a declarar la pèrdua del dret a cobrar la subvenció i/o, si és el cas, el procediment de reintegrament total o parcial de la subvenció.  
5. Transcorregut el termini establit per a justificar la subvenció sense que s'haja presentat la documentació corresponent, la direcció territorial de formació professional per a l'ocupació competent requerirà a l'entitat beneficiària que en el termini improrrogable de quinze dies aporte la documentació. La falta de presentació de la justificació, una vegada transcorregut aquest nou termini, comportarà la pèrdua del dret a cobrar la subvenció o l'inici del procediment de reintegrament que preveu l'article 15 de l'Ordre TMS/369/2019.  
6. Amb caràcter previ a la liquidació de la subvenció, haurà d'haver presentat l'acreditació d'haver ingressat l'import corresponent a la diferència entre la quantitat justificada i la rebuda en concepte de bestreta, si és el cas, que tindrà la consideració de devolució voluntària d'acord amb el que estableix l'article 90 del Reglament de la Llei general de subvencions, d'acord amb l'apartat tres del resolc 23é.  
  
7. El pagament de la subvenció estarà condicionat al resultat de les actuacions de comprovació formal/administrativa de la subvenció, d'acord amb el que estableix el resolc 23é.  
8. Quan, a més de ser finançades amb la subvenció, les activitats formatives s'hagen finançat amb fons propis o altres subvencions o recursos, s'haurà d'acreditar en la justificació l'import la procedència i l'aplicació d'aquests fons a les activitats subvencionades.  
  
Vint-i-dosé. Justificació de la subvenció.  
1. La presentació de la documentació a l'efecte de la justificació es realitzarà a través de l'aplicació informàtica que es disposarà a aquest efecte i als models normalitzats incorporats en aquesta.  
2. La documentació que cal presentar és la següent:  
a) Una memòria d'actuació justificativa del compliment de les condicions imposades en la concessió de la subvenció, amb la indicació de les activitats dutes a terme, en el format normalitzat FOR0163E.  
b) Una memòria econòmica justificativa que ha de contindre, com a mínim, els aspectes següents:  
- Certificat de l'entitat beneficiària que continga la relació de persones participants en l'acció formativa, amb la indicació de cadascuna, el nombre d'hores lectives efectivament realitzades, les faltes d'assistència justificades i les no justificades, en concordança amb el control d'assistència d'alumnes.  
Quantia de la subvenció, calculada sobre la base de les persones participants certificades, hores de l'acció formativa i el mòdul específic unitari de tretze euros, d'acord amb el model normalitzat corresponent.  
  
- Carta de pagament justificant de la devolució de la quantia de la subvenció rebuda no utilitzada i, si és el cas, dels rendiments financers no aplicats.  
- Compte justificatiu de la despesa acompanyat de les llistes de justificants corresponents.  
- La Declaració sobre el finançament de l'activitat FOR0164E.  
- La Declaració responsable dels subcomptes d'ingressos i despeses FOR0217E.  
- La Declaració article 34 Llei 38/2003, general de subvencions HOR0026E.  
- El Certificat de declaració de l'Impost sobre el Valor Afegit FOR0166E, si és el cas.  
c) Acta d'avaluació final de cada acció formativa, d'acord amb el model d'acta que estableix l'annex VII, «Model d'acta», de l'Ordre ESS/1897/2013, de 10 d'octubre, per la qual es desplega el Reial decret 34/2008, de 18 de gener, pel qual es regulen els certificats de professionalitat i els reials decrets pels quals s'estableixen certificats de professionalitat dictats en la seua aplicació.  
d) Certificat de finalització de l'acció formativa: declaració de la persona responsable de l'entitat en la qual conste que s'ha realitzat el programa, la relació de participants en l'acció formativa i la duració d'aquesta, d'acord amb el model normalitzat establit per LABORA.  
  
3. D'acord amb el que disposen l'article 79 del reglament esmentat i l'article 14.3.b de l'Ordre TMS/368/2019, les entitats beneficiàries estan dispensades de l'obligació de presentar llibres, registres i documents de transcendència comptable o mercantil o qualsevol altra documentació justificativa de les despeses realitzades, sense perjudici de l'obligació del beneficiari de conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control, segons disposa l'article 14.1.g de la Llei 38/2003, de 17 de novembre, així com de qualsevol altra obligació legal que així ho exigisca.  
  
Vint-i-tresé. Liquidació de la subvenció.  
1. El pagament de la subvenció s'ha de fer efectiu en finalitzar l'acció subvencionada, una vegada comprovada la justificació i la proposta posterior de pagament de la direcció territorial competent en matèria de formació per a l'ocupació.  
Amb caràcter previ al cobrament, l'entitat beneficiària ha d'acreditar que està al corrent en el compliment de les obligacions tributàries i davant de la Seguretat Social. També haurà d'acreditar, mitjançant una declaració responsable, que està al corrent de les obligacions per reintegrament de subvencions, en virtut del que preveu l'article 34.5 de la Llei 38/2003, de 17 de novembre, general de subvencions.  
2. El càlcul de la quantia de la subvenció de la lletra b de l'apartat 2 del resolc 22é es determinarà en funció dels resultats obtinguts per l'acció formativa i s'obté de la multiplicació del mòdul econòmic específic unitari de 13 euros pel nombre d'hores impartides en la formació, pel nombre d'alumnes que hagen finalitzat amb èxit l'acció formativa, amb el límit del nombre d'alumnes per acció formativa previst en el resolc 5é.  
  
En la determinació de les alumnes que han finalitzat amb èxit, s'atendran les regles següents:  
- Es considerarà que les alumnes han finalitzat l'acció formativa quan hagen assistit almenys al 75 % de la seua duració.  
A l'efecte de la justificació posterior per part de l'entitat beneficiària, també es considerarà que han finalitzat l'acció formativa, en el supòsit de dones treballadores desocupades, les que hagen hagut d'abandonar-la per haver trobat una ocupació, així com les dones participants que hagen sigut baixa en el curs per malaltia o accident acreditat, sempre que en tots dos casos hagen realitzat, almenys, el 25 % l'activitat formativa.  
- Una vegada iniciada l'acció formativa, i abans d'arribar al 25 % de la duració, l'entitat podrà incorporar noves alumnes fins a completar el nombre que fixe la resolució de concessió, i substituir les baixes amb noves altes.  
La liquidació no podrà superar, en cap cas, la quantia de la subvenció concedida inicialment.  
D'aquest resultat es deduiran les minoracions previstes en el resolc 26é.  
3. En cas que la quantia de la subvenció calculada així resulte inferior a les quanties transferides en concepte de bestreta, s'haurà de realitzar el reintegrament de l'excés en el compte número ES61-0438-9196-73-4544998390 del BSCH (Banco Santander Central Hispano), a favor de LABORA Servei Valencià d'Ocupació i Formació.  
4. En cap cas la quantitat a pagar serà superior a la reflectida en la memòria justificativa, d'acord amb el que estableix l'article 31 de l'LGS.  
  
Vint-i-quatré. Comprovació formal/administrativa de les subvencions.  
1. La direcció territorial podrà requerir al beneficiari que aporte tota la documentació que es considere necessària per a comprovar-la amb la finalitat d'obtindre una evidència raonable sobre l'aplicació adequada de la subvenció.  
2. Amb la finalitat de desenvolupar aquestes activitats de comprovació, les entitats, a requeriment de la direcció territorial, han de presentar la documentació següent:  
1r. Les factures, les nòmines, els contractes, els documents TC1 i TC2 i, si és el cas, els documents 111 i 115 trimestral i 180 i 190 anual, etc., o documents de valor probatori equivalent en el tràfic mercantil o amb eficàcia administrativa incorporats en la relació a què fa referència el paràgraf anterior i la documentació acreditativa del pagament.  
2n. Els tres pressupostos que, en aplicació de l'article 31.3 de l'LGS, haja d'haver sol·licitat el beneficiari.  
3r. Identificació del subcompte d'ingressos en què es comptabilitza la subvenció concedida. Llista de subcomptes de despeses utilitzats per a gestionar la subvenció. En el cas d'entitats subjectes a comptabilitat pública, s'ha d'aportar la identificació en el sistema comptable dels projectes d'ingressos i despeses pels quals s'efectua la comptabilització de la subvenció.  
4t. Els criteris de repartiment dels costos imputats d'acord amb el model normalitzat FOR0030E, que ha de contindre suficient nivell de detall sobre els criteris que justifiquen els percentatges d'imputació perquè els justificants corresponents es puguen considerar vàlids.  
  
5é. El control d'assistència del personal de suport, segons el model normalitzat FOR0253E, que ha de contindre les dates i l'horari dedicat pel personal no docent pel qual s'hagen imputat despeses.  
6é. El document de tutories en el qual s'indiquen les alumnes tutoritzades, la duració, l'horari, el mòdul formatiu reforçat i la signatura de l'alumna i el tutor segons el model normalitzat FOR0302E.  
3. L'elaboració de la documentació prevista en l'apartat anterior, a l'efecte del control de les subvencions, ha de seguir les regles següents:  
a) En el cas de retribucions al personal docent, s'han de detallar les dades personals, la titulació, els mòduls impartits, el nombre d'hores i la quantitat abonada en concepte de salari en relació amb les hores d'impartició de les accions formatives, les avaluacions periòdiques de les alumnes, la preparació de classes i la tutoria.  
b) S'admeten despeses de persones o entitats vinculades a l'entitat beneficiària. A aquest efecte, es considerarà que hi ha vinculació quan hi concórrega alguna de les circumstàncies que recull l'article 18.2 de la Llei 27/2014, de 27 de novembre, de l'Impost de Societats. En tot cas, cal aportar una declaració responsable que manifeste la concurrència o no de les circumstàncies referides i, en cas afirmatiu, cal adjuntar un informe justificatiu del mètode utilitzat per a determinar el valor normal de mercat d'acord amb el que preveu el número 4 del mateix article.  
  
c) A l'efecte del que preveu l'article 73 de l'RLGS, ha de constar en els justificants originals, independentment de l'obligatorietat d'aportar-los a l'Administració en primera instància d'acord amb el sistema de justificació aplicable, el número d'expedient i la quantia imputada. Aquesta dada l'ha d'incorporar l'entitat beneficiària mitjançant estampillat sobre l'original del document. Una vegada estampillat, en el cas que s'hagen d'aportar, seran vàlides les còpies compulsades d'aquests.  
  
d) La subvenció màxima que pot percebre l'entitat no pot superar, en cap cas, la quantitat que resulte després d'aplicar les minoracions corresponents.  
e) No s'accepten factures corresponents a exercicis diferents de l'any o dels anys en què es desenvolupe l'acció formativa.  
f) Les despeses han de respondre a la naturalesa de l'activitat subvencionada, i s'han d'haver pagat efectivament amb anterioritat a la finalització del període de justificació.  
g) Els pagaments s'han de justificar, en tot cas, mitjançant el pertinent comprovant de transferència, assentament bancari o càrrec en compte.  
4. El termini de presentació de la documentació descrita en l'apartat anterior és de deu dies hàbils des de la data de comunicació de les accions de comprovació. Si la documentació presentada és insuficient per a considerar correctament justificada la subvenció concedida, el servei territorial de formació ha de posar en coneixement dels beneficiaris les insuficiències observades perquè s'esmenen en el termini de deu dies.  
5. Una vegada concloses les comprovacions, el servei territorial de formació emetrà un informe de conformitat al qual caldrà adjuntar la memòria d'actuacions i resultats obtinguts segons un model normalitzat. Si el resultat de les comprovacions és favorable, es donaran per concloses les activitats de comprovació. En el cas de resultar desfavorables, es liquidarà d'acord amb el resultat de la comprovació.  
  
Vint-i-cinqué. Obligacions de les entitats beneficiàries.  
Sense perjudici de la resta obligacions que estableixen la Llei 30/2015, de 9 de setembre, el Reial decret 694/2017, de 3 de juliol, i l'Ordre TMS/368/2018, de 28 de març, constitueixen obligacions de les entitats beneficiàries:  
1) Aportar la informació i la documentació que es requerisca durant la fase d'instrucció del procediment, execució de la formació i justificació de la subvenció, així com tindre a la disposició dels òrgans de control competents els documents acreditatius de l'assistència de les dones treballadores a les accions formatives i els controls d'avaluació del seu aprenentatge i registres d'activitat formativa realitzada.  
  
Així mateix, les entitats beneficiàries han de facilitar el seguiment de la participació de les persones participants, l'aprenentatge i l'avaluació, així com la investigació de metodologies i eines necessàries per a posar al dia el Sistema de Formació Professional per a l'Ocupació en l'àmbit laboral. En les accions presencials, s'ha de portar un control d'assistència diari segons el model que establisca LABORA Servei Valencià d'Ocupació i Formació.  
  
2) Garantir la gratuïtat de les accions formatives per a les dones participants en la formació subvencionada i no percebre cap quantitat d'aquestes.  
3) Haver realitzat o, si és el cas, garantit les devolucions de quantitats concedides i pagades en convocatòries anteriors i la devolució de les quals se li haja exigit mitjançant una reclamació prèvia a la via executiva o mitjançant una resolució de procedència de reintegrament, sempre que hi haja una resolució ferma, llevat que s'haja produït la suspensió de l'acte, i acreditar no ser deutora per resolució ferma de procedència de reintegrament, tant en la data de concessió com en la de pagament.  
4) Comunicar a l'òrgan instructor l'obtenció d'altres subvencions, ajudes, ingressos o recursos per a finançar les mateixes activitats i finalitats subvencionades en la resolució, procedents de qualsevol altra administració o entitat pública o privada, autonòmica, nacional o de la UE. Aquesta comunicació s'haurà d'efectuar tan prompte com es conega el fet, com també s'haurà d'acreditar documentalment l'import, la procedència i l'aplicació de les ajudes esmentades.  
L'entitat no haurà de rebre altres ajudes o subvencions amb càrrec al pressupost de la UE per a la realització o l'execució d'activitats idèntiques a les subvencionades per aquesta resolució (absència de doble finançament amb càrrec als pressupostos de la UE).  
5) Acreditar, amb anterioritat a dictar-se la proposta de resolució de concessió de la subvenció i a realitzar-se el pagament d'aquesta, que està al corrent en el compliment de les seues obligacions tributàries i davant de la Seguretat Social, sense perjudici del que preveu l'article 22.4 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre.  
6) L'entitat beneficiària haurà d'assegurar la regularitat de la despesa subjacent i l'adopció de mesures per a previndre i detectar el frau, la corrupció i els conflictes d'interessos i el doble finançament a l'hora d'aplicar les subvencions rebudes al finançament dels projectes i les actuacions, d'acord amb el que estableix l'ordre HFP/1030/2021, de 29 de setembre, per la qual es configura el sistema de gestió del PRTR.  
  
7) D'acord amb l'article 34 del Reglament MRR, les entitats beneficiàries hauran de donar visibilitat a l'origen dels fons, de manera que en la documentació i els mitjans de difusió de les seues accions hauran de fer constar mitjançant l'emblema de la Unió una declaració de finançament adequat que indique «finançat per la Unió Europea-Next Generation EU», per a les actuacions finançades amb les subvencions que regula aquesta resolució. Aquesta visibilitat es farà, en particular, quan promoguen les accions i els seus resultats, de manera que faciliten informació coherent, efectiva i proporcionada dirigida a múltiples persones destinatàries, incloent-hi els mitjans de comunicació i el públic.  
  
Les entitats beneficiàries hauran de donar la publicitat adequada del caràcter públic del finançament a l'activitat subvencionada, i hauran de complir les obligacions de publicitat imposades per la normativa nacional i de la UE que siga aplicable i incorporar, a més dels logos i els emblemes de la Generalitat Valenciana i de LABORA, l'emblema i la referència als fons que financen l'actuació i que apareixen en l'annex IV d'aquesta resolució, tant en el material, la cartelleria, els fullets i la pàgina web com en qualsevol altre mitjà de difusió que s'utilitze.  
  
D'acord amb l'article 34 del reglament MRR, en relació amb l'article 9 de l'Ordre HFP/1030/2021, de setembre, per la qual es configura el sistema de gestió del PRTR-Next Generation EU, les entitats beneficiàries, a l'hora d'adaptar els logotips i els emblemes obligatoris que detalla l'annex IV, es basaran en el manual de marca de LABORA, l'enllaç del qual és el següent: https://LABORA.gva.es/va/informacio-institucional/logos.  
8.1) Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, així com la Llei 1/2022, de 13 d'abril, de transparència i bon govern de la Comunitat Valenciana, els corresponen com a entitats públiques.  
8.2) Les entitats privades beneficiàries de la subvenció hauran de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben, durant el període d'un any natural, ajudes o subvencions de les entitats públiques de la Comunitat Valenciana de les que recull l'article 3 de la Llei 1/2022 d'una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
Igualment, les organitzacions sindicals i les associacions empresarials que desenvolupen l'activitat a la Comunitat Valenciana hauran de complir les obligacions de publicitat activa que recull el capítol II del títol I de la Llei 19/2013, de 9 de desembre.  
En particular, hauran de publicar la informació en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es farà per mitjà de la pàgina web de l'entitat, o bé mitjançant la plataforma TEP-Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i s'haurà de mantindre publicada durant, almenys, quatre anys naturals.  
8.3) Les entitats o les persones beneficiàries de subvencions estan obligades a subministrar a LABORA, amb un requeriment previ, tota la informació que siga necessària perquè aquesta complisca les obligacions que preveu la Llei de transparència. Una vegada transcorregut el termini conferit en el requeriment sense que aquest s'haja atés, podrà acordar, amb advertiment i audiència previs a l'entitat beneficiària, la imposició de multes coercitives en els termes que preveu l'article 5 de la Llei 1/2022.  
8.4) Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
9) Complir la normativa de protecció de dades de caràcter personal, i adoptar i implementar les mesures de seguretat previstes per la normativa vigent en matèria de protecció de dades. Les entitats establiran les mesures organitzatives i tècniques necessàries per a garantir la seguretat de les dades a les quals accedisca a conseqüència de les actuacions que són objecte d'aquesta resolució. Especialment, adoptaran les mesures adequades per a evitar l'alteració, pèrdua o tractament no autoritzat de les dades esmentades, així com l'accés a aquestes.  
10) Remetre a l'òrgan competent una comunicació d'inici de la formació que desenvoluparà, incloent-hi qualsevol modificació posterior, i, si és el cas, la comunicació de finalització, d'acord amb el contingut, els terminis i el procediment de què se l'informe a aquest efecte.  
Aquesta comunicació, dirigida de manera fefaent al personal tècnic de formació assignat, s'ha d'efectuar amb una antelació mínima de cinc dies a la data d'inici de cada curs, amb la indicació de l'horari, el lloc d'impartició, el nombre d'alumnes que comencen i la relació nominal del professorat o el personal tutor, amb l'acreditació de la titulació exigida en el programa formatiu que s'haja inclòs en el projecte.  
La falta de comunicació en els terminis establits implicarà que l'acció formativa corresponent es considere no realitzada a l'efecte de justificar la subvenció, llevat que la no comunicació dins del termini es dega a causes imprevistes, degudament justificades i comunicades en el moment en què es produïsquen.  
11) Informar les alumnes de l'abast de la formació i de si aquesta és conduent o no a obtindre un certificat de professionalitat complet o la seua acreditació parcial.  
12) Portar una comptabilitat separada o un codi comptable adequat, respecte de totes les transaccions relacionades amb l'activitat subvencionada i disposar d'un sistema informatitzat de registre i emmagatzematge de dades comptables.  
13) Complir en la impartició de les accions formatives les prescripcions que els siguen aplicables en virtut de la disposició legal o reglamentària, incloent-hi l'obligació d'impartir la formació en els espais i amb els mitjans formatius inscrits amb aquesta finalitat.  
14) Mantindre les exigències tecnicopedagògiques, d'instal·lacions, equipament i mitjans humans que s'hagen tingut en compte per a la inscripció de l'especialitat.  
15) Sotmetre's a les actuacions de comprovació que haja d'efectuar LABORA Servei Valencià d'Ocupació i Formació, a les de control financer que corresponguen, si és el cas, a la Intervenció General de la Generalitat Valenciana i la Sindicatura de Comptes de la Comunitat Valenciana, el Servei Públic d'Ocupació Estatal i la Inspecció de Treball i Seguretat Social, a les de control financer que corresponguen, si és el cas, a la Intervenció General de l'Administració General de l'Estat i a les previstes en la legislació del Tribunal de Comptes, així com a les que puguen efectuar la Comissió i el Tribunal de Comptes Europeu, així com l'Oficina Europea de Lluita contra el Frau, l'Oficina Nacional d'Auditoria i, quan siga procedent, la Fiscalia Europea, i a aquest efecte aportaran tota la informació que se'ls requerisca d'acord amb el que preveuen els articles 45 i 46 de l'LGS.  
Les entitats beneficiàries es comprometran per escrit a concedir els drets i els accessos necessaris per a garantir que la Comissió, l'OLAF, el Tribunal de Comptes Europeu, la Fiscalia Europea i les autoritats nacionals exercisquen les seues competències de control segons el qual disposen la lletra e de l'apartat 2 de l'article 22 del Reglament MRR i l'article 129 del Reglament financer de la UE.  
16) Comprovar que les dones participants disposen dels requisits d'accés o de les competències clau per a realitzar l'acció formativa en funció dels requeriments d'aquesta.  
17) Com que aquestes ajudes es financen a través del Mecanisme de recuperació i resiliència, a l'efecte de complir les actuacions de comprovació i de conformitat amb el que preveuen l'article 22.2.f del Reglament (UE) 2021/241, del Parlament Europeu i del Consell, de 12 de febrer de 2021, i l'article 132 del Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió, les entitats beneficiàries, com a perceptors finals dels fons del Mecanisme de recuperació i resiliència, hauran de conservar els documents justificatius, les dades estadístiques i la resta de documentació concernent al finançament, així com els registres i els documents, en format electrònic i per un període de cinc anys des que s'haja abonat el saldo de l'operació financera, o per un període de tres anys, quan l'import de la subvenció siga inferior a 60.000 euros.  
  
18) Acceptar la seua inclusió en la llista d'entitats beneficiàries que es publicarà d'acord amb el que preveu l'article 18.1 de la Llei 38/2003, de 17 de novembre, general de subvencions.  
19) Recaptar de les dones participants de l'actuació les dades necessàries per al seguiment del compliment de les fites i els objectius, d'acord amb els indicadors que preveu la normativa del Mecanisme de recuperació i resiliència.  
20) Subscriure, en relació amb les dones tant desocupades com ocupades, una pòlissa d'assegurança d'accidents i responsabilitat civil de les persones participants, en els termes que preveu l'article 6 del Reial decret 694/2017, de 3 de juliol, amb caràcter previ a l'inici de l'acció formativa, que s'ajustarà tant al període de duració teoricopràctic de l'acció formativa com al seu horari diari, i haurà de cobrir les despeses d'accident in itinere i els riscos derivats de les visites d'alumnes a empreses o altres establiments que s'organitzen en suport al desenvolupament de les accions formatives.  
a) L'assegurança haurà de cobrir, segons siga el cas, tot el període formatiu.  
b) Aquesta pòlissa haurà de cobrir els danys que en ocasió de l'execució de la formació produïsquen les persones participants, i LABORA Servei Valencià d'Ocupació i Formació quedarà exonerat de qualsevol responsabilitat en aquest sentit. A aquest efecte, la pòlissa d'assegurament de la responsabilitat civil davant de tercers es considerarà despesa relativa a l'execució de l'acció formativa.  
c) Es podrà optar per subscriure una pòlissa d'assegurances col·lectiva, amb les indicacions ja exposades, que cobrisca totes les alumnes del projecte aprovat.  
d) En cap cas una participant podrà iniciar una acció formativa sense que s'haja subscrit la pòlissa d'assegurança d'accidents, que haurà de contindre com a mínim les cobertures següents:  
1r. Defunció per accident.  
2n. Invalidesa absoluta i permanent per accident.  
3r. Invalidesa permanent parcial per accident, que serà la que corresponga segons el barem.  
4t. Assistència sanitària per accident amb cobertura equivalent a la de l'assegurança escolar.  
En el cas d'accions formatives desenvolupades mitjançant aula virtual, serà obligatori subscriure l'assegurança d'accidents i responsabilitat civil de les persones participants que done cobertura a l'assistència a activitats presencials o exàmens presencials si és el cas.  
21) Complir la normativa sobre integració laboral de persones amb discapacitat o, si és el cas, l'exempció d'aquesta obligació, d'acord amb el que estableix el Decret 279/2004, de 17 de desembre, del Consell de la Generalitat.  
22) Comunicar i certificar, en la forma i amb la periodicitat que s'indique, l'evolució periòdica de les dades que permeten complir les fites i els objectius corresponents fixats en el PRTR.  
23) Sotmetre's als procediments de gestió i control que s'establisquen per al Mecanisme de recuperació i resiliència i la resta de normativa de la Unió Europea aplicable a la gestió, el seguiment i el control que s'establisca per al PRTR, així com les específiques relatives a la informació i la publicitat, la verificació i altres imposades per la normativa de la Unió Europea, l'aplicació de les quals serà de compliment obligat.  
  
24) Com que aquestes ajudes es financen a través del Mecanisme de recuperació i resiliència, les entitats hauran d'incloure en format electrònic les dades del projecte subvencionat en una base dades única, d'acord amb el que assenyala l'article 22.2.d del Reglament (UE) 2021/241, del Parlament Europeu i del Consell, de 12 de febrer de 2021.  
  
  
Vint-i-sisé. Minoració o reintegrament de la subvenció.  
1. D'acord amb l'article 15 de l'ordre de bases, l'incompliment dels requisits establits en aquesta i en la resta de normes aplicables, així com de les condicions que s'hagen establit en la resolució de concessió corresponent, donarà lloc a la pèrdua total o parcial del dret a cobrar la subvenció o, amb el previ procediment de reintegrament oportú, a l'obligació de retornar totalment o parcialment la subvenció percebuda i els interessos de demora que puguen correspondre.  
  
2. L'incompliment total de les finalitats per a les quals s'haja concedit la subvenció o de l'obligació de justificar-la donarà lloc al reintegrament del 100 % de la subvenció concedida. Igualment, es considerarà que concorre l'incompliment total si la realització de l'activitat subvencionada no arriba al 25 % dels objectius, mesurats amb l'indicador del nombre d'hores de formació multiplicat pel nombre d'alumnes finalitzats. A aquest efecte, s'inclouran també les hores d'absència que resulten computables per falta justificada o per col·locació.  
  
Sense perjudici del que preveu l'LGS en matèria d'infraccions i sancions administratives, seran causes específiques per a declarar la pèrdua del dret al cobrament de la subvenció concedida i, si és el cas, de reintegrament d'aquesta:  
a) La falta de comunicació de l'inici de les accions formatives en el termini i la forma previstos.  
b) Percebre per qualsevol concepte alguna quantia o remuneració de les alumnes participants en l'acció subvencionada.  
c) La falsedat de les dades contingudes en la documentació que s'ha de presentar en la justificació.  
d) Qualsevol altre motiu que perjudique el fi últim pel qual s'haja concedit la subvenció.  
e) Impartir l'acció formativa en un centre que no estiga inscrit prèviament en l'especialitat.  
f) Suposarà la pèrdua del dret al cobrament de la subvenció i de reintegrament d'aquesta el fet que la subvenció es destine a realitzar una activitat o a complir una finalitat que manifestament supose un greuge o un menyspreu cap als senyals d'identitat del poble valencià.  
  
3. En concret, els incompliments parcials que no afecten les característiques essencials del projecte determinaran la minoració proporcional i, si és el cas, el reintegrament de la subvenció.  
4. Donarà lloc, així mateix, a l'obligació de reintegrar els fons percebuts d'acord amb el que preveu l'article 37.4 del Reial decret llei 36/2020, de 30 de desembre, l'incompliment dels principis i les obligacions, les fites, els objectius, el calendari o qualsevol altre aspecte relacionat amb la normativa del PRTR i amb el que estableix el Reglament (UE) 2021/241, del Parlament Europeu i del Consell, de 12 de febrer de 2021, així com la resta de normativa de la Unió Europea que siga aplicable, en particular l'incompliment del principi de no causar perjudici significatiu (principi de do no significant harm-DNSH).  
  
Vint-i-seté. Control i seguiment.  
1. De conformitat amb el que preveuen el capítol V de l'Ordre de bases i els articles 169 i 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, durant el procediment de concessió i justificació de subvencions s'han d'adoptar les mesures necessàries a fi de comprovar i verificar la realització efectiva de les activitats subvencionades, el compliment de la finalitat o les finalitats que motiven la concessió i l'acreditació adequada de la destinació donada a les quantitats atorgades.  
  
El tipus de control que cal dur a terme ha de ser preferentment administratiu, basat en la documentació aportada per cada entitat juntament amb la seua sol·licitud i, posteriorment, com a justificació de la subvenció que se li haja atorgat. Amb aquest fi, s'ha de supervisar tota la documentació exigida i s'ha de requerir, si és procedent, l'aportació dels documents complementaris que resulten necessaris per a comprovar, verificar i aclarir tots els aspectes que així ho exigisquen.  
2. Tant en la fase de concessió de les ajudes com en la de pagament d'aquestes o amb posterioritat a aquest, l'òrgan concedint, així com els òrgans de control competents, incloent-hi els que recullen l'article 22.2.e del Reglament (UE) 2021/241, de 12 de febrer de 2021, i l'article 129 del Reglament financer (Reglament (UE, Euratom)) 2018/1046, de 18 de juliol, de 2018, podran realitzar tots els controls i les inspeccions que consideren convenients, a fi d'assegurar el bon fi de l'ajuda concedida, i els sol·licitants estaran obligats a prestar col·laboració i a proporcionar qualsevol altra documentació i informació que es considere necessària per a la verificació del compliment de les condicions que estableix aquesta resolució. Així mateix, les entitats beneficiàries es comprometen a facilitar les inspeccions i les comprovacions que, si és el cas, efectue l'administració concedint. L'oposició a la realització d'aquestes comprovacions i inspeccions podrà constituir causa de reintegrament de l'ajuda, sense perjudici de la tramitació del procediment sancionador corresponent.  
  
3. L'òrgan concedint de la subvenció aplicarà mesures dirigides a previndre, detectar, comunicar i corregir el frau i la corrupció, previndre el conflicte d'interessos i el doble finançament.  
4. L'Administració i qualsevol altre òrgan d'entre els que preveu l'article 22 del Reglament (UE) 2021/241, de 12 de febrer de 2021, podran accedir a la informació continguda en els registres de titularitats reals, així com a qualsevol altra base de dades de l'Administració a l'efecte de subministrar aquestes dades sobre els titulars reals.  
  
A l'efecte d'informació i control d'aquestes ajudes, se cedirà la informació entre els sistemes establits per a la gestió i el control d'aquestes subvencions amb els sistemes dels fons europeus.  
5. Les administracions concedents obtindran, a l'efecte d'auditoria i control de l'ús de fons en relació amb l'execució del projecte d'inversió en el marc del Pla de recuperació i resiliència, en format electrònic, les categories harmonitzades de dades, de conformitat amb el que especifica l'article 22.2 d del Reglament (UE) 2021/241, del Parlament Europeu i del Consell, de 12 de febrer de 2021.  
  
A més, es duran a terme comprovacions in situ de la realització de les activitats subvencionades, i podrà reclamar-se informació addicional que permeta contextualitzar la documentació aportada al principi i les activitats programades en funció del seu grau d'execució efectiu. En concret:  
6. Una vegada iniciada l'acció formativa, l'entitat beneficiària ha de facilitar el seguiment i el control del desenvolupament d'aquesta, per a la qual cosa, d'acord amb les instruccions que se li hauran de notificar abans de l'inici, haurà d'aportar la documentació següent:  
a) Control d'assistència que continga la signatura diària de les alumnes i del professorat assistent.  
b) Comunicats d'alta i de baixa.  
Es considerarà que l'alumna és alta en una acció formativa quan haja tingut una presència efectiva d'almenys dos dies lectius. Pel que fa al règim de baixes i substitucions, caldrà ajustar-se al que es preveu entre les causes de minoració.  
c) Comunicació d'incidències.  
d) Model normalitzat del Formulari de recollida de dades d'inici de participants signat per la persona participant, una vegada formalitzat el formulari informatitzat amb les dades del participant, a l'efecte de recollida d'indicadors d'execució de l'MRR-Next Generation EU.  
  
Amb un informe previ de la direcció del servei territorial de formació per a l'ocupació, la persona responsable de la direcció territorial competent en aquesta matèria pot acordar la suspensió cautelar del desenvolupament de l'acció formativa quan:  
a) Aquesta acció no estiga en funcionament.  
b) El personal tècnic docent o les alumnes no siguen presents en les sessions presencials en el centre formatiu.  
c) El personal docent no responga al perfil assenyalat en cada un dels respectius programes formatius.  
d) Les alumnes estiguen realitzant funcions diferents de la formació.  
e) L'aula, les instal·lacions, el material de consum o els equips i les dotacions no es corresponguen amb els aportats per a la inscripció o l'acreditació.  
f) El nombre d'alumnes assistents a l'acció formativa siga inferior a la meitat del que estableix la resolució de concessió.  
g) Concórrega qualsevol altra causa greu que afecte el desenvolupament normal de l'acció formativa.  
A petició de l'entitat beneficiària i amb l'informe previ del personal tècnic de formació, la direcció del servei territorial de formació per a l'ocupació pot validar qualsevol modificació sobrevinguda en les condicions d'impartició de l'acció formativa de caràcter menor, canvis de calendari, horari, professorat, etc.  
  
Vint-i-huité. Avaluació i certificació de la formació  
1. El personal tècnic de formació i les alumnes avaluaran mitjançant la formalització de models normalitzats la qualitat dels cursos de formació professional en què participen. Les entitats beneficiàries han de facilitar aquesta avaluació i han de ser informades del seu contingut i resultat.  
2. La direcció territorial competent, amb una petició telemàtica prèvia formulada per les entitats beneficiàries, expedirà el certificat individualitzat d'aprofitament de les alumnes que hagen superat el curs.  
  
L'entitat haurà d'imprimir els diplomes i lliurar-los a les alumnes, que obtindran la justificació del lliurament. De manera addicional, les alumnes rebran en el correu electrònic una comunicació de LABORA per la qual se'ls dona accés electrònic al diploma.  
3. L'entitat beneficiària de la subvenció haurà d'aportar una memòria en el termini de deu dies hàbils des de la finalització del programa formatiu davant de la direcció territorial corresponent, que inclourà un informe del progrés de l'alumnat que ha seguit el programa i una valoració general i propostes per a la seua millora. S'adjuntarà el justificant d'haver sol·licitat telemàticament el certificat individualitzat d'aprofitament, si és el cas.  
4. Una vegada finalitzat el projecte i dins de les quatre setmanes següents a la seua finalització, l'entitat beneficiària haurà de presentar el formulari informatitzat d'indicadors de resultats immediats, degudament formalitzat.  
  
Vint-i-nové. Obligacions en matèria de protecció de dades.  
En compliment del que estableixen el Reglament general de protecció de dades (UE) 2016/679, del Parlament Europeu i del Consell, de 27 d'abril de 2016, i la Llei orgànica 3/2018, de 5 de desembre, de protecció de dades personals i garantia dels drets digitals, LABORA Servei Valencià d'Ocupació i Formació tindrà la condició de responsable del tractament de les dades personals de les persones destinatàries i de les persones involucrades en les accions formatives que regula aquesta resolució, per a la sol·licitud, la gestió, el finançament, el control, el seguiment i l'avaluació d'aquestes.  
En la mesura que les dades personals esmentades en l'apartat anterior són necessàries per a gestionar la sol·licitud, la gestió, el control, el finançament, el seguiment i l'avaluació de les accions formatives i de les subvencions corresponents, la informació pertinent s'incorporarà a la documentació o els formularis en virtut dels quals es recapten les dades personals en qüestió, d'acord amb l'article 6.1 e del Reglament general de protecció de dades (UE) 2016/679, del Parlament Europeu i del Consell, de 27 d'abril de 2016.  
Les entitats beneficiàries seran les encarregades de recollir les dades de les persones participants en les accions formatives per al seu tractament.  
Les entitats i les persones beneficiàries tindran els drets d'accés, rectificació i supressió de dades a què fan referència els articles 12 a 18 de la Llei orgànica 3/2018, de 5 de desembre, de protecció de dades personals i garantia dels drets digitals. Les sol·licituds per a l'exercici d'aquests drets hauran de cursar-se a la Subdirecció General de Planificació i Gestió de la Formació Professional, que les traslladarà a la Secretaria General de Formació Professional, com a responsable del tractament de dades, a l'efecte de formalitzar l'exercici efectiu d'aquests drets.  
LABORA Servei Valencià d'Ocupació i Formació, d'acord amb les seues competències, en l'exercici d'actuacions de concessió de subvencions i el seu seguiment, control i comprovació posterior, no necessitarà consentiment exprés per a accedir a dades de caràcter personal de les persones destinatàries de les accions, respectant sempre el principi de proporcionalitat, limitant-se a les dades que siguen necessàries en cada tràmit, això sempre respectant els drets de les persones d'acord amb el que disposa la Llei orgànica 3/2018, de 5 de desembre, de protecció de dades personals i garantia dels drets digitals.  
  
  
Trenté. Règim jurídic aplicable.  
1. Les bases reguladores d'aquestes subvencions es recullen en l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament.  
2. A aquesta convocatòria li serà aplicable:  
- Ordre TMS/369/2019, de 28 de març, per la qual es regula el Registre estatal d'entitats de formació del Sistema de Formació Professional per a l'Ocupació en l'àmbit laboral, així com els processos comuns d'acreditació i inscripció de les entitats de formació per a impartir especialitats formatives incloses en el Catàleg d'especialitats formatives.  
- Llei 38/2003, de 17 de novembre, general de subvencions, i el Reglament de la Llei general de subvencions, aprovat pel Reial decret 887/2006, de 21 de juliol.  
- Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana  
3. Atés que les subvencions a atorgar són finançades amb càrrec a fons de la Unió Europea, a través del Mecanisme de recuperació i resiliència, els serà aplicable:  
- Reial decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència.  
  
- Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19.  
- Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència.  
- Reglament (UE, Euratom) 2018/1046, del Parlament Europeu i del Consell, de 18 de juliol de 2018 (Reglament financer)  
- Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
  
- Ordre HFP/1031/2021, de 29 de setembre, per la qual s'estableixen el procediment i el format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de recuperació, transformació i resiliència.  
- Ordre HFP/55/2023, de 24 de gener, relativa a l'anàlisi sistemàtica del risc de conflicte d'interessos en els procediments que executen el Pla de recuperació, transformació i resiliència.  
  
Trenta-uné. Efecte.  
Aquesta Resolució tindrà efecte l'endemà de la publicació en el Diari Oficial de la Generalitat Valenciana.  
  
Contra aquesta Resolució, que esgota la via administrativa, s'hi podrà interposar un recurs potestatiu de reposició davant d'aquest mateix òrgan en el termini d'un mes a partir de l'endemà de la publicació d'aquesta resolució, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu, de conformitat amb el que estableix l'article 8, apartat 3, així com l'article 46, apartat 1, els dos de la Llei 29/1998, de 13 de juliol, reguladora de la Jurisdicció Contenciosa administrativa, sense perjudici que es puga interposar qualsevol altre recurs que s'estime pertinent.  
  
  
València, 18 de juliol de 2023.- El director general de LABORA Servei Valencià d'Ocupació i Formació: Enric Nomdedéu i Biosca.  
  
  
Annex I  
Criteris de valoració de les sol·licituds  
  
Criteris objectius d'atorgament de la subvenció: en tot cas, s'han de prendre en consideració les condicions que l'entitat reunisca en la data de finalització del termini de presentació de sol·licituds, que s'han de mantindre com a mínim durant tot el període d'execució.  
Estaran referits a l'àmbit de la província de sol·licitud els apartats següents:  
  
EC (experiència del centre)  
La comissió valorarà:  
A) Adequació de l'oferta formativa: aquest criteri s'integra per l'adequació de les característiques i la naturalesa de l'entitat sol·licitant en relació amb el col·lectiu prioritari al qual va dirigida la formació: fins a 25 punts.  
- Si l'entitat sol·licitant és una entitat local d'un municipi de menys de 30.000 habitants: 25 punts  
- Si l'entitat sol·licitant no és una entitat local i imparteix la formació objecte d'aquesta convocatòria en els seus propis centres o instal·lacions que gaudisquen del cens corresponent, en municipis de menys de 30.000 habitants: 25 punts.  
Aquesta puntuació serà proporcional al nombre d'accions formatives que haja d'impartir l'entitat en centres que es troben en municipis de menys de 30.000 habitants, respecte del nombre total d'accions formatives sol·licitades. En cap cas la puntuació podrà ser inferior a 10 punts.  
  
- Si l'entitat sol·licitant és una entitat sense ànim de lucre que compta explícitament entre els seus principals fins estatutaris amb el suport a dones desocupades del medi rural o municipis despoblats: 20 punts.  
- Si l'entitat sol·licitant és una entitat local o una entitat sense ànim de lucre que compta explícitament entre els seus principals fins estatutaris amb l'atenció a dones desocupades: 15 punts.  
- Resta d'entitats: 10 punts.  
Les puntuacions per cadascun dels apartats no són acumulatives entre si. En el cas que es puga obtindre puntuació per diversos apartats, s'assignarà la puntuació de l'apartat en què s'obtinga més puntuació.  
  
B) En relació amb la capacitat acreditada pel centre o l'entitat sol·licitant per a desenvolupar la formació, cal tindre en compte els aspectes següents:  
  
BE. Baremació EFO  
S'atorgarà un màxim de quinze punts pel resultat de les enquestes EFO, tenint en compte les dades d'accions formatives subvencionades a l'entitat en convocatòries dirigides prioritàriament a persones desocupades del Programa de formació professional per a l'ocupació dels exercicis de 2020 i 2021 LABORA Servei Valencià d'Ocupació i Formació. Es puntuaran les entitats en funció de la mitjana aritmètica resultant dels valors obtinguts en les enquestes EFO, corresponents a les dades disponibles de les accions formatives desenvolupades per l'entitat, segons la fórmula següent:  
  
Puntuació EFO × 3,75  
En el cas que l'entitat no haja realitzat durant els exercicis esmentats cap acció formativa o no es dispose de les dades, se li atorgarà una puntuació absoluta de 13,80 punts, corresponent a la mitjana aritmètica obtinguda per les entitats en les enquestes EFO multiplicada per 3,75 punts, tenint en compte els resultats de la convocatòria de 2020.  
  
L'obtenció d'una puntuació absoluta inferior a 7,5 punts en aquest apartat determina la denegació de l'acció formativa sol·licitada.  
  
  
BT Baremació EFOTEC  
Es puntuen les entitats en funció de l'avaluació resultant dels qüestionaris EFOTEC, seguint els mateixos criteris i puntuació establits per a la baremació EFO. No obstant això, en el cas que l'entitat no haja realitzat durant els exercicis esmentats cap acció formativa o no es dispose de les dades, se li atorgarà una puntuació absoluta de 13,65 punts, tenint en compte els resultats de la convocatòria de 2020.  
  
L'obtenció d'una puntuació absoluta inferior a 7,5 punts en aquest apartat determina la denegació de l'acció formativa sol·licitada.  
  
  
NC. Normes de qualitat  
Es valoraran en aquest apartat els certificats que acrediten la gestió de la qualitat que es detallen a continuació, amb la puntuació següent, fins a deu punts:  
· Per estar en possessió d'un certificat de qualitat en vigor DME5492, l'abast del qual incloga expressament l'activitat en matèria d'impartició de formació per a l'ocupació o EFQM (certificat d'Excel·lència Europea 200 + o superior): 6 punts  
· Per acreditar estar en possessió del certificat SGSI de seguretat de la informació en vigor ISO 27168: 2 punts.  
· Per acreditar estar en possessió del certificat de Sistema de Gestió Ambiental ISO 14542: 2 punts  
Els certificats UFR 9457, ISO 27424 i ISO 14734 hauran d'estar atorgats per entitats acreditades per l'ENAC (Entitat Nacional d'Acreditació), i, així mateix, es tindran en compte els certificats emesos per organismes d'acreditació de qualsevol estat membre de la Unió Europea, sempre que aquests organismes s'hagen sotmés amb èxit al sistema d'avaluació que preveu el Reglament (CE) núm. 765/2008, de 9 de juliol, del Parlament Europeu i del Consell. Els certificats hauran d'estar implantats en cadascuna de les instal·lacions on s'impartisca la formació.  
  
EC. Experiència centre  
En aquest apartat es valora l'experiència del centre en el desenvolupament d'activitats relacionades amb la formació per a l'ocupació, fins a un màxim de 7 punts.  
- Experiència en la impartició d'accions formatives corresponents a l'oferta formativa dirigida prioritàriament a persones desocupades, realitzades com a beneficiària en convocatòries d'ajudes de les administracions públiques del Sistema Nacional d'Ocupació (SNO), incloent-hi la Comunitat Valenciana.  
A aquest efecte, es prendrà en consideració la suma dels resultats per la seua participació en convocatòries executades en els anys 2020 i 2021.  
Es concedirà un màxim de cinc punts quan s'hagen realitzat més de deu accions formatives (grups), i es concedirà una puntuació proporcional quan s'hagen realitzat deu accions o un nombre inferior, d'acord amb la fórmula següent:  
  
Nombre d'accions realitzades × 5  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
11  
  
- Experiència en la impartició d'accions formatives no finançada amb fons públics, autoritzada per la direcció general competent en matèria de formació professional per a l'ocupació de les administracions públiques corresponents a l'SNO, en els exercicis 2020-2021: 1 punt per experiència en cadascun dels exercicis, màxim de 2 punts.  
La capacitat acreditada o l'experiència s'acreditarà d'acord amb el que estableix el resolc 9.3 b.  
C) Aplicació de mesures de responsabilitat social.   
S'acreditaran d'acord amb el que s'estableix en el resolc 9.3 c respectivament.  
  
DH. Igualtat entre dones i homes  
En aquest apartat, es valoraran les accions positives que garantisquen i promoguen la igualtat efectiva de dones i homes fins a un màxim de cinc punts, d'acord amb la distribució que s'exposa a continuació; en cas contrari, es puntuarà amb zero punts:  
a)D'acord amb la Llei orgànica 3/2007, de 22 de març, per a la igualtat efectiva de dones i homes, per a les entitats o els centres que pel nombre de persones treballadores no estan obligades legalment a disposar d'un pla d'igualtat i acrediten disposar, en els termes del resolc 9.3 c, d'un pla registrat en el registre de convenis i acords col·lectius de treball dependent de la Direcció General de Treball del Ministeri de Treball i Economia Social i de les autoritats laborals de les comunitats autònomes o n'hagen sol·licitat la inscripció en el registre esmentat: 5 punts.  
  
b)D'acord amb la Llei orgànica 3/2007, de 22 de març, per a la igualtat efectiva de dones i homes, per a les entitats o els centres que pel nombre de persones treballadores estan obligats legalment a disposar d'un pla d'igualtat, es valorarà que l'entitat dispose addicionalment d'un certificat o un distintiu empresarial en matèria d'igualtat, o com a entitat col·Laboradora en igualtat d'oportunitats entre dones i homes, o qualsevol altre anàleg de caràcter oficial, atorgat per l'autoritat competent de la comunitat autònoma respectiva: 5 punts.  
  
Si l'entitat disposa d'un pla amb el corresponent distintiu o certificat la vigència del qual haja finalitzat, bastarà amb la presentació del pla i el distintiu expirat i la sol·licitud de tramitació del nou distintiu o certificat, davant de l'organisme competent. Entre l'expiració del pla d'igualtat anterior i la sol·licitud del nou distintiu o certificat empresarial en matèria d'igualtat, o com a entitat col·laboradora en igualtat d'oportunitats entre dones i homes, no poden haver transcorregut més de sis mesos.  
c)Per a les entitats locals: disposar d'un pla municipal d'igualtat d'oportunitats extern, per a la ciutadania, en el sentit del que disposa l'article 15 de la Llei orgànica 3/2007: 5 punts.  
  
Les puntuacions dels apartats a, b i c no són acumulables entre si.  
  
  
Resum de la ponderació objecte de valoració. Puntuació màxima  
A) 25  
B)   
BE. Baremació EFO 15  
BT Baremació EFOTEC 15  
NC. Normes de qualitat 10  
EC. Experiència centre 7  
C)   
DH. Igualtat entre dones i homes 5  
Valoració total 77  
  
  
En cas d'empat entre dos o més projectes, es resoldrà a favor del projecte que haja obtingut més puntuació en els apartats A, B i C i per aquest ordre, i, si així i tot persisteix l'empat, s'atendrà el número d'ordre de l'expedient.